Melombong emas secara haram, 12 wanita maut

SUMATERA UTARA, 29 April- 12 wanita maut selepas berlakunya runtuhan di tapak lombong emas haram.Tragedi berlaku tengah hari semalam di wilayah Sumatra Utara, Indonesia apabila runtuhan menyebabkan mangsa tertimbus.Kesemua mangsa itu bukan pelombong profesional, berusia antara 30 dan 50 tahun.Kejadian tanah runtuh dilaporkan oleh dua lagi wanita yang terselamat apabila mereka mendapatkan pertolongan daripada penduduk kampung.

Usaha untuk mengeluarkan mereka mengambil masa yang lama susulan mayat berada pada kedalaman 2 meter.Lombong emas haram berleluasa di Mandailing Natal iaitu kira-kira 300 kilometer dari Medan dan antaranya merupakan bekas lombong lama yang ditinggalkan.Tragedi melibatkan tapak lombong sering berlaku akibat tanah runtuh. Tahun lepas, 6 pelombong maut di tapak lombong emas di Sulawesi; manakala pada 2020 pula, 11 pelombong maut di Sumatra akibat tanah runtuh setelah hujan lebat. -AFP


Selepas India dan Pakistan, kini Bangladesh dilanda gelombang haba

DHAKA, 29 April- India dan Pakistan, Bangladesh menjadi negara Asia Selatan terbaharu dilanda fenomena gelombang haba minggu ini.Dengan suhu melebihi 40 darjah Celcius, Agensi meteorologi Bangladesh meramalkan cuaca panas akan berlanjutan di wilayah utara dan barat daya negara itu selama beberapa hari lagi.Fenomena yang tidak pernah berlaku itu mengakibatkan jutaan pekerja kolar biru termasuk buruh binaan dan ladang terdedah kepada ancaman cuaca itu.Pakar kesihatan di Bangladesh memberi amaran kepada buruh agar tidak bekerja di luar tanpa menutup kepala dan menggesa kerajaan meningkatkan akses air minuman.Keadaan itu juga memberi cabaran besar bagi buat umat Islam yang sedang berpuasa di bulan Ramadan.

Sementara itu di India dan Pakistan, gelombang habab mengakibatkan jutaan penduduk mengalami kekurangan bekalan elektrik dan air,Fenomena itu dijangka berlanjutan sehingga hujan monsun tahunan tiba pada Jun dan Julai.Untuk rekod, gelombang haba sudah membunuh lebih 6 RIBU 500 orang di India sejak 2010. -AFP


Ahli paleontologi Argentina temui rangka dinosaur

BUENOS AIRES, 29 April- Sepasukan ahli paleontologi Argentina yang sedang menjalankan kerja-kerja penggalian di Patagonia, menemui rangka dinosaur yang tergolong dalam keluarga raptor terbesar pernah direkodkan.Spesies baharu yang diberi nama Maip macrothorax berukuran sembilan dan 10 meter panjang, sementara megaraptor lain tidak melebihi sembilan meter panjang, kata seorang saintis, Mauro Aranciaga Rolando yang menyertai operasi itu."Binatang ini sangat besar saiznya dan kami berjaya menemui banyak peninggalan," kata Aranciaga Rolando kepada Reuters Rabu lalu, ketika fosil dipertontonkan di Muzium Sains Semulajadi Bernardino Rivadavia di sini.Menurut Majlis Saintifik dan Penyelidikan Teknikal Kebangsaan yang pakarnya menemui rangka dinosaur itu, fosil terbabit ditemui pada Mac 2019 di wilayah Patagonian, Santa Cruz, beberapa hari sebelum sekatan pandemik COVID-19 dikuat kuasa.Selain itu, dua saintis warga Jepun juga menyertai ekspedisi berkenaan.

(Rangka dinosaur yang tergolong dalam keluarga raptor terbesar)

Susulan pandemik, ahli paleontologi pada mulanya terpaksa mengedarkan fosil antara mereka dan menjalankan analisis di rumah masing-masing.Dinosaur dari spesies karnivor itu dipercayai mendiami habitat yang kini menjadi hujung selatan Argentina, sejak 70 tahun lalu semasa zaman Cretaceous.Aranciaga Rolando menjelaskan, megaraptor adalah binatang yang memiliki rangka tulang yang lincah, ekor panjang yang membolehkan ia bergerak dan mengimbangi, leher panjang serta tengkorak memanjang dengan lebih 60 gigi kecil.Tambahnya, anggota badan 'Maip' yang tajam menjadi senjata paling berbahaya bagi binatang itu. -BERNAMA


Biden cadang peruntukan 33 bilion dolar kepada Ukraine

WASHINGTON, 29 April- Presiden Amerika Syarikat, Joe Biden mencadangkan peruntukan 33 bilion dolar untuk Ukraine sekaligus memohon kongres meluluskannya.Peruntukan itu melibatkan 20 bilion dolar untuk senjata, 8.5 bilion dolar bantuan langsung ekonomi dan 3 bilion dolar lagi bantuan kemanusian.Jelas Biden, bantuan sokongan senjata yang berterusan bukan sahaja dari Amerika Syarikat tetapi dari sekutu-sekutuny seluruh dunia.Ini meliputi kereta kebal, meriam dan pelbagai kelengkapan senjata.

(Presiden Amerika Syarikat, Joe Biden/ AFP)

Presiden Ukraine, Volodymyr Zelenskyy turut merayu pihak kongres untuk segera meluluskan dana berkenaan.Langkah Biden ini susulan Rusia pada Khamis memberi amaran kepada Barat untuk tidak menguji kesebaran mereka.Malah Moscow mendakwa Washington dan sekutunya menggugat keselamatan Eropah dengan menghasut Ukraine menyerang Rusia. -AFP


Era baharu bakal pulihkan hubungan Turki - Arab Saudi

JEDDAH, 29 April- Era baharu memulihkan hubungan dua hala menjadi harapan Presiden Turki, Recep Tayyip Erdogan apabila melakukan lawatan rasmi ke Arab Saudi.Beliau bertemu Raja Arab Saudi, Raja Salman dan Putera Mahkota Mohamed Salman.Erdogan bertemu Raja Salman dalam satu majlis rasmi yang berlangsung di Istana al-Salam di Jeddah.Menurut kenyataan pejabat Presiden Turki; kehadiran Erdogan adalah atas jemputan Raja Salman.Pertemuan itu juga selepas Turki menggugurkan perbicaraan kematian wartawan warga Arab Saudi Jamal Khashoggi yang terbunuh di Istanbul pada 2018.Hubungan dua hala kedua-dua negara tegang selepas kes pembunuhan Khashoggi di konsulat Arab Saudi di Istanbul.

Pada ketika itu Erdogan mendakwa terdapat pemimpin tertinggi Saudi memberi arahan pembunuhan berkenaan.Bagaimanapun, Ankara mengambil pendirian memperlahankan nada berhubung kes pembunuhan Khashoggi.Pakar ekonomi berpendapat dana dari Arab Saudi boleh membantu Turki mengatasi isu ekonomi termasuklah soal inflasi, apatah lagi Erdogan bakal berdepan pilihan raya yang mencabar tahun depan. -AFP


Jumaat terakhir Ramadan, rakyat Palestin terus dizalimi

BAITULMAQDIS, 29 April- Jumaat terakhir di bulan Ramadan bumi Palestin terus dicemari insiden keganasan.Hari ini, berlaku sekali lagi pertempuran antara rakyat Palestin dan polis rejim zionis di perkarangan Masjid al-Aqsa.42 cedera dalam insiden terbaharu berkenaan.Laporan kecederaan itu disahkan Bulan Sabit Merah Palestin.Bagaimanapun menurut mereka tiada di antara mereka mengalami kecederaan serius namun 22 orang telah di bawa ke Hospital.Israel seperti biasa mendakwa mereka memasuki perkarangan masjid setelah berlaku kekecohan.

Saksi dan wartawan AFP menyebut polis zionis telah melepaskan gas pemedih mata dan tembakan peluru getah ke arah penduduk Palestin.3 orang telah ditahan oleh Zionis.Dalam tempoh 2 minggu lepas, hampir 300 rakyat Palestin cedera dalam pertempuran di masjid al-Aqsa.Serangan melulu oleh Israel ketika bulan Ramadan membangkitkan kemarahan komuniti dunia, namun mereka mendakwa ia dicetuskan pejuang Hamas.Keganasan di al-Aqsa tahun ini telah bermula sejak 22 mac menyaksikan 26 rakyat Palestin maut manakala 12 Israel. -AFP


Pemakaian pelitup muka wajib kepada pengguna pengangkutan awam di Itali

ROM, 29 April- Pelitup muka kekal diwajibkan kepada pengguna pengangkutan awam selain di beberapa tempat tertutup sehingga 15 Jun, kata Menteri Kesihatan pada Khamis.Itali antara negara paling teruk dilanda COVID-19 telah menangguhkan penamatan sekatan pandemik.Pelitup muka masih diperlukan untuk memasuki pawagam, teater, acara dalaman dan hospital, kata Menteri Kesihatan Roberto Speranza, sambil menambah kerajaan berhasrat untuk berhati-hati dalam menarik balik langkah sekatan yang masih ada."Kami memutuskan untuk mengekalkannya buat sementara waktu, sekurang-kurangnya sehingga 15 Jun, langkah berhati-hati yang saya percaya ia perlu dilaksanakan," kata Speranza.Kerajaan sebelum ini mengumumkan sijil kesihatan yang membuktikan vaksinasi atau pemulihan daripada coronavirus tidak lagi diperlukan untuk mendapatkan akses kepada pelbagai perkhidmatan, termasuk restoran, gimnasium dan pengangkutan awam, mulai 1 Mei.

Itali adalah negara Barat pertama yang dilanda penyakit itu dan setakat ini mencatatkan 163,244 kematian, jumlah kelapan tertinggi di dunia.Ia menyaksikan jangkitan menurun pada separuh pertama April tetapi menurut laporan oleh badan pemikir Itali, Gimbe kes COVID-19 meningkat semula dalam beberapa hari kebelakangan ini.Kira-kira 84 peratus orang Itali menerima dua dos vaksin yang disyorkan, manakala lebih 65 peratus menerima suntikan dos penggalak. -REUTERS


Korea Selatan tarik arahan pemaikan pelitup muka Isnin depan

SEOUL, 29 April- Korea Selatan akan menarik balik arahan mandatori pemakaian pelitup separuh muka bermula Isnin depan.Ia susulan kes COVID-19 di negara itu telah menujukkan trend penurunan yang ketara.Pengumuman dibuat selepas Seoul menarik balik hampir semua arahan berkaitan penjarakan fizikal pada awal bulan ini seklaigus menamatkan tempoh dua tahun SOP ketat.Pengarah Agensi Perlindungan dan Kawalan Penyakit Berjangkit, Jeong Eun-kyeong berkata, bermula Isnin penduduk tidak lagi perlu memakai pelitup separuh muka di kawasan luar kecuali ketika menghadiri majlis yang melibatkan 50 orang.Korea Selatan merekodkan 50 ribu 568 kes COVID-19 pada Jumaat yang menunjukkan trend penurunan berbanding lebih 620 ribu sehari pada pertengahan Mac.

Lebih 86 peratus daripada 51 juta rakyatnya pula sudah berstatus vaksinasi lengkap dan majoriti daripadanya menerima dos penggalak.Negara itu juga menyaksikan 0.13 peratus kadar kematian iaitu antara negara terendah di dunia.Perdana Menteri, Kim Boo-kyum berkata, kerajaan telah mengadakan perbincangan mendalam dan berhati-hati sebelum memutuskan langkah menarik balik pemakaian pelitup separuh muka.Beliau turut percaya rakyat sudah matang untuk bekerjasama dalam usaha negara melawan virus COVID-19 dalam tempoh 2 tahun ini. -AFP


10 orang cedera dalam serangan di Kiev

KIEV, 29 April - Rusia meneruskan serangan ke tengah Kiev, mencederakan 10 orang. Serangan dilakukan ketika lawatan Setiausaha Agung Pertubuhan Bangsa Bersatu (PBB), Antonio Guterres ke ibu negara Ukraine itu.

(Serangan Rusia terhadap Kiev pada 28 April, ketika Setiausaha Agung PBB,melawat ibu negara Ukraine/AFP)

Menurut Agensi Perkhidmatan Kecemasan, letupan kuat menggegarkan bandar Kiev pada pukul 5.15 minit petang waktu tempatan. Roket yang dilepaskan mengenai satu blok pangsapuri 25 tingkat, memusnahkan sebahagian daripada dua tingkat. Sebanyak 12 jentera bomba bergegas ke lokasi kejadian dan pasukan penyelamat mengesahkan 10 penduduk cedera. Datuk Bandar Kiev, Vitali Klitschko kemudiannya mengesahkan serangan Moscow mengenai dua bangunan kediaman di daerah Shevchenkovsky.


Moderna minta FDA luluskan vaksin COVID-19 untuk kanak-6 tahun

LOS ANGELES, 29 April- Moderna pada Khamis meminta Pentadbiran Makanan dan Ubat-ubatan (FDA) Amerika Syarikat meluluskan kegunaan vaksin COVID-19 untuk kanak-kanak berumur enam bulan hingga lima tahun, lapor Xinhua.Vaksin dua dos itu dilaporkan 51 peratus berkesan terhadap jangkitan varian Omicron pada bayi berumur enam bulan hingga dua tahun, dan 37 peratus berkesan untuk kanak-kanak berusia dua hingga lima tahun, menurut Moderna.Kanak-kanak lima tahun ke bawah merupakan satu-satunya kumpulan yang tidak layak menerima vaksin Covid-19 di Amerika Syarikat.

(Moderna meminta Pentadbiran Makanan dan Ubat-ubatan (FDA) Amerika Syarikat meluluskan kegunaan vaksin Covid-19 untuk kanak-kanak/FOTO HIASAN REUTERS)

Jika diluluskan FDA, dua dos vaksin Moderna dengan sukatan 25 mikrogram akan diberikan selang empat minggu.Jumlah dos yang diberikan adalah satu perempat daripada dos golongan dewasa. -BERNAMA


Kes hepatitis pada kanak-kanak membimbangkan - EU

STOCKHOLM, 29 April - Kesatuan Eropah (EU) menyifatkan kes hepatitis yang berlaku dalam kalangan kanak-kanak di rantau berkenaan sebagai satu masalah kesihatan awam yang membimbangkan. Pusat Pencegahan dan Kawalan Penyakit Eropah (ECDC) mengesan 191 kes hepatitis dilaporkan di seluruh dunia sejak akhir Mac lalu yang kebanyakannya di Eropah. Beberapa kes mengakibatkan kegagalan hati yang memerlukan pemindahan dilakukan. ECDC dalam kenyataan memaklumkan penyakit itu jarang berlaku. Bagaimana pun, penyakit tersebut memberi risiko yang lebih tinggi kepada kanak-kanak. Puncanya tidak diketahui."Risiko untuk kanak-kanak Eropah tidak dapat dinilai dengan tepat kerana bukti penularan antara manusia tidak jelas dan kes di Kesatuan Eropah adalah sporadis dengan trend yang tidak jelas", katanya.Memandangkan punca penyakit yang tidak diketahui dan potensi penyakit yang lebih teruk kesannya, ECDC berkata wabak itu merupakan masalah kesihatan awam yang membimbangkan.

ECDC kesan 191 kes hepatitis dilaporkan di seluruh dunia sejak akhir Mac lalu, kebanyakannya di Eropah/AFP)

Lonjakan kes hepatitis bermula di Scotland pada 31 Mac dan lebih 100 daripada 191 kes yang direkodkan setakat ini dilaporkan di Britain.Jangkitan seterusnya telah dilaporkan di 12 negara Eropah lain, Amerika Syarikat, Israel dan Jepun.

Pertubuhan Kesihatan Sedunia (WHO) melaporkan sekurang-kurangnya satu kematian direkodkan setakat ini akibat penyakit tersebut.Kebanyakan kanak-kanak yang dijangkiti berusia di bawah 10 tahun dan ramai di bawah umur lima tahun. Tiada satu pun yang mempunyai keadaan kesihatan asas lain.Agensi itu mengesyorkan penambahbaikan pengawasan dan amalan menjaga kebersihan untuk mengawal penularannya.-AFP


Kes demam campak melonjak 400 peratus di Afrika tahun ini

BRAZZAVILLE, 29 April- Afrika berdepan ledakan penyakit yang boleh dicegah akibat kelewatan memberi vaksin kepada kanak-kanak, kata Pertubuhan Kesihatan Sedunia (WHO) pada Khamis, dengan kes demam campak melonjak 400 peratus.Dua puluh negara Afrika melaporkan wabak demam campak pada suku pertama tahun ini, tambahan lapan negara berbanding tiga bulan pertama 2021.Wilayah Afrika merekodkan hampir 17,500 kes virus yang sangat menular antara Januari dan Mac.

WHO dan agensi kanak-kanak Pertubuhan Bangsa-Bangsa Bersatu (PBB), UNICEF mengumumkan di Geneva pada Rabu bahawa kes demam campak melonjak hampir 80 peratus di seluruh dunia tahun ini, memberi amaran bahawa peningkatan penyakit itu menunjukkan wabak penyakit lain mungkin akan berlaku.Kebanyakan wabak berlaku di Afrika dan timur Mediterranean. Biro serantau Afrika WHO berkata wabak penyakit lain yang boleh dicegah dengan vaksin juga menjadi lebih biasa di benua itu.Kira-kira 24 negara Afrika mengesahkan wabak disebabkan oleh varian polio pada 2021 – tambahan empat negara berbanding tahun sebelumnya.Tiga belas negara mengalami wabak demam kuning tahun lalu, meningkat daripada sembilan pada 2020 dan tiga pada 2019."Ketidaksamaan dalam mengakses vaksin, gangguan oleh pandemik COVID-19, termasuk tekanan besar pada kapasiti sistem kesihatan, perkhidmatan imunisasi rutin terjejas di banyak negara Afrika dan memaksa penggantungan vaksinasi," kata WHO."Peningkatan wabak penyakit lain yang boleh dicegah dengan vaksin adalah petanda amaran," pengarah serantau WHO untuk Afrika Matshidiso Moeti memberitahu taklimat dalam talian."Memandangkan Afrika berusaha keras menangani COVID-19, kita tidak boleh melupakan ancaman kesihatan yang lain," ujarnya lagi.Virus demam campak menyerang terutamanya kanak-kanak dengan komplikasi paling serius termasuk buta, bengkak otak, cirit-birit dan jangkitan pernafasan yang teruk. - AFP


Taiwan catat lebih 10,000 kes COVID-19 selepas beralih daripada strategi 'Sifar COVID-19'

TAIPEI, 29 April- Buat pertama kalinya, lebih 10,000 kes jangkitan baharu direkodkan di Taiwan pada Khamis selepas kerajaan mengambil keputusan beralih daripada strategi 'Sifar COVID-19' dan mula hidup dengan virus tersebut.

Menteri Kesihatan, Chen Shih-chung, berkata Taiwan mempunyai 11,353 kes jangkitan tempatan, dua kematian dan 164 kes import.

Jelas beliau, sejak 1 Januari lalu, 99.7 peratus daripada 51,504 jangkitan yang direkodkan adalah sederhana dan tidak bergejala, dengan tujuh kematian sepanjang tempoh itu.

"Kita berada di fasa di mana kes memang dijangka akan meningkat secara mendadak dan itu tidak dapat dielakkan," katanya.

Beliau memberi amaran kes jangkitan harian mungkin meningkat dua kali ganda kepada 37,000 kes dalam seminggu.

Kira-kira 80 peratus penduduk Taiwan sudah menerima dua suntikan, manakala 58 peratus sudah menerima dos penggalak ketiga.

Sepanjang minggu ini, penduduk di Taipei dilihat beratur di luar farmasi untuk membeli kit ujian saringan, yang kini dicatu oleh kerajaan.

(Penduduk Taiwan beratur untuk mendapatkan suntikan vaksin COVID-19 / Foto Reuters)

Kerajaan juga sudah memulakan pelan baharu untuk memendekkan kuarantin kendiri bagi kontak rapat kes COVID-19 daripada 10 hari kepada tiga hari, sekiranya ujian rapid antigen adalah negatif di akhir tempoh kuarantin.

Negara itu juga mempertimbang untuk melonggarkan peraturan kuarantin 10 hari bagi ketibaan asing.

Sejak bermulanya pandemik, Taiwan melaporkan 88,000 kes dan 860 kematian.

Peralihan Taiwan daripada strategi 'Sifar COVID-19' menjadikan China dan hab kewangannya, Hong Kong, satu-satunya ekonomi utama yang berpegang teguh kepada strategi tersebut meski Omicron memecahkan benteng pertahanan itu dan memaksa pelaksanaan perintah berkurung.

Sebelum ini, Taiwan menutup sempadannya dan melaksanakan perintah kuarantin yang ketat sepanjang pandemik bagi mengurangkan angka jangkitan.

Penularan pada tahun lalu memaksa pelaksanaan semula langkah penjarakan sosial sehingga kes berada di bawah kawalan.

Kini jangkitan sekali lagi meningkat, bagaimanapun pemimpin memberi isyarat untuk mengikuti strategi bekas negara ekonomi yang melaksanakan 'Sifar-COVID-19' seperti Singapura, Australia dan New Zealand dengan hidup bersama COVID-19.- AFP


Hukuman mati K Datchinamurthy ditangguhkan

SINGAPURA, 28 April- Hukuman mati ke atas seorang lagi rakyat Malaysia, K Datchinamurthy yang dijadualkan esok di Singapura ditangguhkan.Ini setelah Mahkamah Tinggi Singapura hari ini membenarkan penangguhan pelaksanaan hukuman mati ke atas lelaki itu.Datchinamurthy, 36, sepatutnya menjalani hukuman gantung esok, dua hari selepas D. Nagaenthran dihukum gantung.Menurut peguam aktivis hak asasi Singapura, M Ravi, permohonan penangguhan itu dibenarkan sementara menunggu satu lagi keputusan perbicaraan pada 20 Mei ini.Dia didakwa atas tuduhan mengedar 44.96 gram diamorfin ke Singapura pada 2011 dan dijatuhi hukuman mati pada 2015.

(K Datchinamurthy yang dijadualkan esok di Singapura ditangguhkan)

Keluarga Datchinamurthy baru-baru ini menerima notis pelaksanaan hukuman mati yang dijadualkan pada 29 April ini.Permohonan penangguhan Datchinamurthy difailkan sendiri olehnya dan didengar dalam perbicaraan tertutup pada jam 9.30 pagi tadi.M Ravi, yang sebelum ini mewakili tertuduh berkata, prosiding pada 20 Mei ini adalah berhubung tindakan pihak penjara menghantar perbualan antara Datchinamurthy dengan peguamnya kepada Pejabat Peguam Negara.Singapura antara negara yang mempunyai undang-undang narkotik paling tegas di dunia. -AFP


Vaksin Omicron Sinopharm lulus jalani ujian klinikal

BEIJING, 29 April- Syarikat farmaseutikal China, Sinopharm memaklumkan vaksin tidak aktif varian Omicron telah mendapat kelulusan bagi menjalani ujian klinikal oleh Pentadbiran Produk Perubatan China.

Menurut anak syarikatnya, China National Biotec Group, ujian tersebut akan mengambil masa tiga hingga empat bulan selepas proses penyelidikan dan pembangunan (R&D) vaksin itu dimulakan sejak 9 Disember 2021.Ketua Jurutera Sinopharm, Yang Xiaoming menjelaskan bahawa pihaknya berjaya menyelesaikan mutasi Omicron dengan menggunakan makmal biokeselamatan tahap tinggi P3 baharu.

Beliau berkata, proses itu dijalankan mengikut garis panduan serta strategi penyelidikan dan pembangunan vaksin COVID-19 Pentadbiran Produk Perubatan China.

Kapasiti pengeluaran vaksin telah melebihi tujuh bilion dos setahun dan kemudahan pengeluaran utama akan digunakan untuk menghasilkan vaksin varian Omicron untuk fasa seterusnya.

Untuk rekod, varian Omicron antara varian utama yang menular di seluruh dunia pada masa ini dengan mempunyai ciri jangkitan yang kuat, pantas merebak dan proses penyebaran tersembunyi.


Warga Jakarta sudah mula pulang ke kampung

JAKARTA, 28 April- Warga kota Jakarta mula pulang ke kampung halaman sejak semalam sempena sambutan Aidilfitri.Jalan Tol Jakarta-Cikampek di Kilometer 47 arah Cikampek, Jawa Barat, kembali sesak dan padat dengan kenderaan awam sejak 8.30 pagi (waktu tempatan) hari ini.Kompas melaporkan polis turut membuka laluan bertentangan bagi mengurangkan kesesakan.Pemantauan yang dibuat mendapati kesesakan berpunca daripada pertembungan dua laluan dari Tol Layang Mohammed bin Zayed dengan kenderaan dari tol bahagian bawah laluan itu.Tindakan pemandu yang meletakkan kenderaan di tepi jalan juga menjadi penyumbang kepada kesesakan teruk.Ia memandangkan ada pemandu yang berhenti untuk menggunakan tandas awam di tepi laluan itu.

Tandas bergerak yang diletakkan di Tol Layang MBZ tidak memadai dengan pertambahan mendadak jumlah pengguna jalan raya itu sempena Lebaran.Sebelum ini, Presiden Indonesia, Joko Widodo bimbang berlakunya kesesakan kerana dijangka 40 juta kenderaan akan menggunakan jalan darat untuk pulang berhari raya.Dianggarkan 23 juta kereta persendirian dan 17 juta motosikal akan menggunakan jalan utama di seluruh republik itu bermula 28 hingga 30 April ini.Selama dua tahun, tiada perjalanan pulang ke kampung dibenarkan sempena Aidilfitri ekoran penularan COVID-19. -BERNAMA


Jangan ganggu Rusia atau berdepan tindak balas sepantas kilat daripada kami! - Putin

ST. PETERSBURG, 29 April- Jangan ganggu Rusia atau berdepan tindakan balas sepantas kilat daripada kami!

Demikian amaran Presiden Vladimir Putin terhadap negara-negara yang mengganggu tindakan ketenteraan Moscow ke atas Ukraine.

Ketegasan Putin itu diluahkan ketika berucap pada penggubal undang-undang Rusia di St. Petersburg, semalam.

Dalam ucapannya, Putin memaklumkan mata wang Rusia, sistem perbankan, sektor pengangkutan dan ekonomi negara itu masih mampu bertahan biarpun dibelenggu sekatan oleh Barat.

(Vladimir Putin, Presiden Rusia / Foto AFP)

Malah, beliau berikrar akan bertindak balas terhadap segala usaha dan percubaan mengasing dan melumpuhkan Rusia.

Katanya, Moscow mempunyai semua peralatan untuk bertindak balas dan sedia menggunakannya jika perlu.

Pemimpin Rusia itu menambah bahawa semua keputusan mengenai apa yang akan dimasukkan dalam tindak balas telah dibuat.

Bagaimanapun, beliau tidak mendedahkan butiran lanjut mengenainya.

Kementerian Ekonomi Rusia menjangkakan keluaran dalam negara kasar negara akan menyusut sebanyak 8.8 peratus tahun ini.


ISLAMABAD, 28 April- Ketua Parti Rakyat Pakistan (PPP) Bilawal Bhutto-Zardari dilantik Menteri Luar baharu Pakistan.Anak lelaki bekas Presiden Pakistan, Asif Ali Zadri dab Perdana Menteri Benazir Bhutto mengangkat sumpah jawatan di hadapan Presiden, Arif Alvi bagi menyertai barisan Kabinet diterajui Perdana Menteri, Shehbaz Sharif.Sementara itu, seorang lagi anggota PPP, Hina Rabban Khar dilantik timbalan menteri hal ehwal luar.

(Ketua Parti Rakyat Pakistan, Bilawal Bhutto-Zardari. -AFP)

Bilawal, 33 tahun, pertama kali dipilih menganggotai Dewan Rakyat pada 2018.Beliau meneruskan legasi politik Zulfikar Ali Bhutto, pengasas PPP yang pernah berkhidmat sebagai Presiden dan Perdana Menteri Pakistan sebelum digulingkan dalam rampasan kuasa tentera pada 1977 serta dihukum bunuh dua tahun kemudian berhubung kes pembunuhan ahli politik. -AFP


Lapan terbunuh dalam rusuhan kumpulan pekerja di Mexico Tengah

HIDALGO, 29 April- Sekurang-kurangnya lapan terbunuh manakala 11 lagi cedera dalam rusuhan kumpulan pekerja yang bertempur di kilang simen di Hidalgo, Mexico Tengah.

Rusuhan melibatkan kumpulan koperasi pekerja dari dua kilang simen dipercayai berpunca daripada pertikaian yang telah tercetus hampir sedekad lalu.

Gabenor Hidalgo, Omar Fayad dalam catatan di akaun Twitter miliknua mengutuk sekeras-kerasnya keganasan yang berlaku di kilang simen Cruz Azul.

"Sembilan suspek telah ditahan dalam pertempuran itu," katanya.

Sementara itu, Agensi Keselamatan Awam Negeri Hidalgo menerusi kenyataan memaklumkan, pihaknya bergegas ke lokasi kejadian yang terletak kira-kira 95 kilometer di utara Mexico City selepas menerima banyak panggilan kecemasan.

Banyak kemudahan kilang dan kenderaan musnah serta pihak berkuasa telah mengenal pasti individu terlibat dalam kedua-dua kumpulan berkenaan.

Insiden juga mencetuskan pelbagai spekulasi termasuk mengaitkannya dengan pertikaian kepimpinan dalam koperasi pekerja itu. -REUTERS


Juruterbang merokok punca pesawat Egypt Air terbakar, korbankan 66 nyawa

KAHERAH, 28 April- Fakta terbaharu didedahkan berhubung tragedi pesawat Egypt Air yang terhempas pada 2016.Nahas yang membunuh 66 penumpang dan kru disebabkan juruterbangnya merokok di dalam kokpit.Biro Penyiasatan dan Analisis Perancis untuk Keselamatan Penerbangan Awam (BEA), menyimpulkan, tindakan juruterbang, Mohamed Said Shoukair yang merokok.Perbuatan tersebut menyebabkan tercetus kebakaran dalam pesawat selepas berlaku kebocoran topeng oksigen di dalam kokpit.

(Juruterbang, Mohamed Said Shoukair didapati merokok di dalam kokpit. - Sumber Twitter)

Dalam kejadian 19 Mei 2016 itu, pesawat Airbus A320 berlepas dari Lapangan Terbang Charles de Gaulle, Perancis ke Lapangan Terbang Antarabangsa Kaherah, Mesir.Malangnya, pesawat berkenaan terhempas di antara Kepulauan Cretan, Greece dan utara Mesir.Tragedi itu menyebabkan 56 penumpang dan 10 anak kapal terbunuh. -AFP


Empat maut dalam insiden tembakan di AS

MISSISSIPPI, 28 April- Empat maut dalam dua kejadian tembakan di Mississippi, Amerika Syarikat.Dalam kejadian di sebuah motel, tiga mangsa terbunuh selepas ditembak oleh penyerang dikenali Alexander Reynolds.Suspek yang berusia 32 tahun itu turut dilaporkan terbunuh.

(Pihak berkuasa Mississippi sedang berkawal di lokasi kejadian. -AFP)

Seorang saksi memberitahu, mangsa yang maut adalah pemilik motel, pekerja dan tetamu.Menurut anak perempuan pekerja motel berkenaan, kejadian berlaku akibat pertengkaran mengenai duit antara penyerang dengan mangsa.Penyerang kemudian melarikan diri dengan sebuah kenderaan dan menembak seorang lagi mangsa di Gulfport.William Waltman, kakitangan Gulfport berusia 52 tahun disahkan meninggal dunia ketika mendapatkan rawatan di hospital. -AFP


Lapangan terbang Brazil terbakar

GUARULHOS, 28 April- Sebuah gudang berdekatan lapangan terbang terbesar di Brazil, terbakar.Kejadian dilaporkan berlaku malam tadi.Video yang dikeluarkan pihak bomba Brazil menunjukkan api besar dan asap tebal di gudang barangan keperluan rumah itu.Ia merebak hingga ke bangunan komersial dan kediaman penduduk, tidak jauh dari lapangan terbang Guarulhos.

Setakat ini, hanya seorang ind ividu dilapor dibawa ke hospital kerana sesak nafas.Jumlah individu terjejas dijangka meningkat.Punca kejadian masih disiasat. -AFP


Suu Kyi dipenjarakan, EU kecam Mahkamah Junta Myanmar

BRUSSELS, 28 April- Kesatuan Eropah (EU) mengecam keputusan Mahkamah Junta Myanmar menjatuhkan hukuman penjaran lima tahun terhadap Aung San Suu Kyi atas tuduhan rasuah.Ia disifatkan sebagai perbicaraan bermotifkan politik.Tindakan itu secara terang-terangan membelakangkan prinsip kedaulatan undang-undang dan mencabuli hak asasi manusia.Kenyataan EU memaklumkan, prosiding itu adalah percubaan jelas untuk mengecualikan pemimpin yang dipilih secara demokratik, termasuk Suu Kyi, daripada proses dialog yang digesa blok serantau ASEAN.

(Suu Kyi (kiri) ketika dibicarakan di Mahkamah Junta Mynmar/AFP)

EU sekali lagi mendesak agar Suu Kyi dan tahanan politik segera dibebaskan, tanpa syarat.Suu Kyi berada dalam tahanan tentera yang menggulingkan kerajaan menerusi rampasan kuasa pada Februari tahun lalu.Pemenang Anugerah Nobel itu didakwa atas 18-tuduhan yang memperuntukan penjara hampir 190-tahun jika didapati bersalah. -AFP


Indonesia gantung semua eksport minyak sawit

JAKARTA, 28 April - Indonesia hari ini mula mengenakan larangan sepenuhnya terhadap eksport minyak sawit.Langkah itu diambil sebagai inisiatif menangani isu kekurangan bekalan minyak masak domestik dan harga yang melambung.Dilaporkan, pengguna di beberapa bandar terpaksa menunggu berjam-jam di hadapan pusat pengedaran untuk membeli komoditi penting tersebut pada kadar subsidi.

"Semua produk termasuk minyak sawit mentah dilindungi bawah peraturan Kementerian Perdagangan dan akan dikuatkuasakan," kata Menteri Penyelaras Hal Ehwal Ekonomi, Airlangga Hartarto.Presiden Joko Widodo berkata membekalkan keperluan kepada 270 juta penduduk adalah keutamaan tertinggi kerajaan ketika ini.“Sebagai pengeluar minyak sawit terbesar di dunia, ironinya kami menghadapi kesukaran mendapatkan minyak masak,” katanya.Indonesia mengeluarkan kira-kira 60% daripada minyak sawit dunia, dengan satu pertiga digunakan untuk pasaran domestik.Antara pelanggan eksport utamanya ialah India, China, Kesatuan Eropah dan Pakistan.Kekurangan bekalan minyak sawit selama berbulan-bulan telah diburukkan lagi dengan peraturan yang lemah manakala pengeluar pula enggan menjual di pasaran domestik kerana harga di pasaran antarabangsa lebih tinggi, menjadikan pasaran eksport lebih menguntungkan.Jakarta merancang untuk membenarkan semula eksport apabila harga minyak masak pukal pasaran tempatan jatuh kepada 14,000 rupiah (RM4.22) seliter, setelah melonjak 70% dalam beberapa minggu kebelakangan ini kepada 26,000 rupiah (RM7.83). -AFP


Peningkatan bilangan hukuman mati di Iran membimbangkan

PARIS, 28 April - Bilangan hukuman mati di Iran meningkat sebanyak 25% pada 2021, menurut laporan dua NGO antarabangsa terkemuka.Laporan Iran Human Rights (IHR) yang berpangkalan di Norway dan Together Against the Death Penalty (ECPM) dari Perancis menyebut, kadar hukuman mati di Iran meningkat selepas pemilihan bekas ketua badan kehakiman, Ebrahim Raisi sebagai presiden pada Jun lalu. Kedua-dua NGO juga menyatakan kebimbangan tentang lonjakan bilangan hukuman mati yang dilaksanakan bagi kesalahan dadah dan hukuman gantung terhadap sekurang-kurangnya 17 wanita.

Berdasarkan media rasmi dan sumber dalaman di Iran, sekurang-kurangnya 333 orang telah dihukum mati pada 2021, berbanding 267 orang pada 2020.Sekurang-kurangnya 126 hukuman mati adalah untuk pertuduhan berkaitan dadah, lima kali lebih tinggi berbanding 25 kes pada tahun 2020.Ini berlawanan dengan trend penurunan hukuman mati berkaitan dadah sejak Iran yang menghadapi tekanan antarabangsa, menerima pakai pindaan undang-undang antinarkotik pada 2017.Laporan itu mendakwa, lebih 80 peratus hukuman mati tidak diumumkan secara rasmi dan kesemuanya bagi kesalahan berkaitan dadah. -AFP


WHO: Wabak salmonellosis produk coklat 'Kinder' menular di 11 negara

GENEVA, 28 April - Pertubuhan Kesihatan Sedunia (WHO) pada Rabu memaklumkan terdapat lebih 151 kes disyaki bakteria salmonellosis dikaitkan dengan produk coklat "Kinder" keluaran Belgium.Menurut WHO dalam satu kenyataan, kes berkaitan bakteria Salmonella Typhimurium disyaki akibat penggunaan produk coklat dan telah dilaporkan di 11 negara setakat Isnin, termasuk Belgium, Perancis, Jerman, Ireland, Luxembourg, Belanda, Norway, Sepanyol, Sweden, United Kingdom dan Amerika Syarikat, lapor Xinhua.Kanak-kanak di bawah umur 10 tahun turut terjejas dan golongan wanita mewakili 66 peratus daripada kes dilaporkan. Sebanyak 21 kes bergejala dilaporkan, iaitu 12 kes cirit-birit berdarah dan sembilan telah dimasukkan ke hospital. Tiada kematian akibat wabak itu telah dilaporkan setakat Isnin.Penjujukan genetik bakteria salmonella dalam makanan mencetuskan kegusaran bahawa patogen berasal dari tangki susu mentega di sebuah kilang yang dikendalikan pembuat coklat Ferrero, di bandar Arlon, Belgium.

Menurut WHO, strain wabak salmonella mempunyai daya tahan terhadap enam jenis antibiotik.Sekurang-kurangnya 113 negara di seluruh Eropah dan global telah mengimport produk Kinder, dan amaran global telah dikeluarkan oleh Rangkaian Pihak Berkuasa Keselamatan Makanan Antarabangsa (INFOSAN), program bersama WHO dan Pertubuhan Makanan dan Pertanian (FAO), pada 10 April mengakibatkan penarikan semula produk dari pasaran global. WHO menilai risiko penyebaran di rantau Eropah dan global sebagai sederhana.Menurut WHO, gejala salmonellosis agak ringan dan pesakit akan pulih tanpa rawatan khusus, dalam kebanyakan kes. Bagaimanapun, risiko lebih tinggi untuk sesetengah kanak-kanak dan pesakit warga emas iaitu dehidrasi boleh menjadi semakin teruk dan mengancam nyawa. - BERNAMA


H3N8: China rekod jangkitan pertama manusia virus selesema burung

CHINA, 28 April - China mengesahkan kes pertama virus selesema burung H3N8 yang dikesan pada manusia.Penguasa kesihatan negara itu bagaimanapun menyatakan risiko penularan dalam kalangan manusia adalah rendah.Suruhanjaya Kesihatan Nasional China menyatakan seorang kanak-kanak lelaki empat tahun, dari wilayah Henan, diuji positif H3N8 setelah dimasukkan ke hospital awal bulan ini kerana demam dan mengalami gejala lain.

Bagaimanapun, tiada kontak rapat dijangkiti virus tersebut.Kanak-kanak itu dipercayai menyentuh ternakan ayam dan burung gagak di rumahnya.Varian H3N8 sebelum ini telah dikesan pada kuda, anjing, burung dan anjing laut tetapi tiada kes manusia H3N8 telah dilaporkan.NHC memberi amaran kepada orang awam supaya menjauhkan diri daripada burung yang sakit atau sudah mati dan segera mendapatkan rawatan sekiranya demam atau mengalami gejala pernafasan. - AFP


Tragedi pesawat EgyptAir 2016 berpunca daripada rokok di kokpit

(Gambar yang diambil pada 19 Mei 2016, menunjukkan Egyptair Airbus A330 dari Kairo meluncur di bandara Roissy-Charles De Gaulle dekat Paris/AFP)

ROME, 28 April - Nahas pesawat EgyptAir pada 2016 yang mengorbankan 66 orang di Mediterranean berkemungkinan disebabkan oleh kebakaran yang bermula di kokpit, menurut kesimpulan pakar Perancis yang terkandung dalam dokumen yang didedahkan pada hari Rabu.Menurut dokumen setebal 134 muka surat itu, kebakaran berkemungkinan berpunca daripada gabungan dua faktor iaitu kebocoran daripada topeng oksigen pembantu juruterbang dan pembakaran rokok yang dihisap oleh juruterbang atau pembantu juruterbang.Penerbangan EgyptAir MS804 tiba-tiba hilang daripada skrin radar pada 19 Mei 2016 dalam perjalanan ke Kaherah dari Paris.Kesemua yang berada dalam pesawat terbunuh termasuk 40 warga Mesir dan 15 warga Perancis.

Menteri penerbangan Mesir pada mulanya berkata serangan pengganas lebih berkemungkinan menyebabkan pesawat itu terhempas, bukannya kekurangan penyelenggaraan. Agensi keselamatan penerbangan Perancis bagaimanapun berkata, pesawat itu menghantar mesej automatik yang menunjukkan asap di dalam kabin dan kerosakan pada unit kawalan penerbangan beberapa minit sebelum terputus hubungan.Rakaman kotak hitam menyokong hipotesis pakar Perancis, menurut akhbar Itali Il Corriere della Sera.Mereka berpendapat, kebakaran itu sendiri dimulakan oleh "percikan api atau nyalaan" mungkin disebabkan oleh sebatang rokok.Dokumen yang didedahkan juga memaklumkan, kedua-dua juruterbang berkata mereka "penat dengan penerbangan malam ini dan kurang tidur". -AFP


Juara snuker dunia enam kali, O'Sullivan ke separuh akhir

LONDON, 28 April - Juara enam kali, Ronnie O'Sullivan mara ke separuh akhir Kejohanan Snuker Dunia untuk rekod kali ke-13 dengan menewaskan Stephen Maguire 13-5 di Sheffield.Pemain berusia 46 tahun itu mencatat 'break' 71 dan 126 dalam dua 'frame' pertama sesi pagi untuk mengatasi rekod yang dikongsinya bersama Stephen Hendry.Walaupun menghampiri rekod tujuh gelaran dunia era moden milik Hendry, O'Sullivan bertegas bahawa penguasaan sukan snuker oleh bintang Scotland itu pada 1990-an masih menjadikannya pemain terhebat.“Stephen ialah legenda sepanjang zaman bagi saya, pemain terhebat,” kata pemain nombor satu dunia itu kepada BBC."Dia ialah Tiger Woods snuker. Saya, John (Higgins) dan Mark (Williams) semuanya bermain dengan baik, tetapi ketika dia terbang dia adalah seorang bintang handalan."Apabila ada kami bertiga, kami bukan bintang handalan. Tetapi apabila ada seorang lelaki yang mendominasi sukan seperti yang dia lakukan, seperti Tiger Woods, ia adalah tahap yang berbeza," tambahnya.O'Sullivan akan menentang John Higgins pada pusingan separuh akhir selepas juara empat kali itu menyingkirkan Jack Lisowski.

Higgins menunjukkan semua pengalamannya untuk memenangi dua 'frame' terakhir, dan menang 13-12 selepas ketinggalan 11-12.Satu lagi permainan separuh akhir menyaksikan pertemuan antara Mark Williams dengan juara 2019, Judd Trump. -AFP


Hotel mewah bertaraf lima bintang di Dubai terbakar

(Seorang penduduk di kawasan sekitar merakam imej kebakaran di atas bumbung Swissotel Al Murooj/FOTO Emad Farid)

DUBAI, 28 April - Satu kebakaran besar berlaku melibatkan sebuah hotel mewah yang tidak jauh dari menara tertinggi dunia, Burj Khalifa di Dubai, Emiriah Arab Bersatu (UAE), pada Rabu.Insiden yang berlaku di Swissotel Al Murooj itu menyebabkan pelanggan dan orang ramai di sekitarnya menjadi cemas .Beberapa buah jentera bomba dan kereta polis dikerahkan ke lokasi kejadian bagi memadam kebakaran di bahagian bumbung hotel bertaraf lima bintang itu.Kebakaran berjaya dikawal selepas satu jam kemudian dan tiada kecederaan serta kerosakan dilaporkan oleh pihak berkuasa.Dalam tempoh beberapa tahun kebelakangan ini, beberapa siri kebakaran di bangunan tinggi di negara itu telah menimbulkan persoalan tentang aspek keselamatan pelapis dan bahan lain yang digunakan. - RUETERS

(Bumbung bangunan hotel selepas api telah dipadamkan/FOTO Pertahanan Awam Dubai)


Guterres tiba di Kiev, bakal bertemu Zelensky secepat mungkin

KIEV, 28 April - Setiausaha Agung Pertubuhan Bangsa Bersatu PBB, Antonio Guterres mengumumkan ketibaannya di Kiev selepas mengadakan rundingan dengan Presiden Rusia, Vladimir Putin di Mocsow.Dalam satu ciapannya di laman twitter, beliau mengesahkan ketibaanya dan berkata akan menemui Presiden Ukraine, Volodymyr Zelensky secepat mungkin."Kami akan meneruskan usaha memberi sokongan kemanusiaan dan memastikan pemindahan orang awam dari zon konflik dilakukan secepat mungkin. Lebih cepat perang ini berakhir, lebih baik. Demi Ukraine, Rusia, dan dunia," katanya.Ketika bertemu Putin, Guterres dilaporkan mengulangi gesaan agar kedua-dua pihak kembali ke meja rundingan dan bekerjasama menubuhkan koridor kemanusiaan yang "selamat dan berkesan" di kawasan yang terjejas.Rundingan yang berlangsung di Turki sebelum ini terhenti selepas penemuan mayat orang awam di kawasan berhampiran Kiev yang sebelum ini diduduki tentera Rusia.Sementara itu Putin dalam satu kenyataan berkata, meskipun operasi ketenteraan sedang berjalan, Rusia tetap berharap agar segala persetujuan dapat dilakukan menerusi landasan diplomatik tanpa campur tangan luar.Ia susulan kehadiran beberapa pegawai kanan Amerika Syarikat yang sekali lagi mengulangi komitmen mereka untuk membantu Ukraine dari segi politik dan dana ketenteraan bagi menghadapi Rusia. - AFP


Tuduhan rasuah: Aung San Suu Kyi dijatuhkan hukuman lima tahun penjara

MYANMAR, 28 April - Hakim mahkamah yang dikendalikan junta tentera menjatuhkan hukuman penjara lima tahun kepada pemimpin demokrasi yang digulingkan, Aung San Suu Kyi atas kesalahan rasuah.Ia adalah hukuman kepada pertuduhan pertama kes terbabit daripada 11 kes yang sedang dihadapinya.Menurut sumber yang enggan dikenali memberitahu, keputusan tersebut telah dijangka sejak awal pertuduhan dibacakan. "Hakim yang menjatuhkan hukuman tersebut tidak menjelaskan secara terperinci kesalahan yang dilakukan tertuduh. Perbicaraan diadakan secara tertutup dan maklumat berkaitannya terhad dan tidak dikongsikan," menurut sumber itu.Ujarnya, pihak pembelaan pemenang Hadiah Nobel itu nyata tidak berpuas hati dengan proses yang berlangsung dan berikrar untuk membuat rayuan.Sementara itu, pemerhati politik kebanyakannya mengutuk prosiding yang dilihat dikawal junta serta jelas bermotifkan politik.

Ia dikecam sebagai pelanggaran hak asasi manusia serta pencabulan terhadap kedaulatan undang-undang.Aung San Suu Kyi turut berdepan pelbagai tuduhan yang membawa jumlah hukuman penjara secara keseluruhan hampir 190 tahun.Beliau sempat memimpin Myanmar selama lima tahun sebelum ditahan melalui rampasan kuasa tentera pada Februari 2021. - Reuters


Kira-kira 100 orang hadiri upacara keagamaan untuk Nagaenthran

SINGAPURA, 27 April- Kira-kira 100 orang termasuk aktivis hak asasi manusia, ahli keluarga, dan orang awam menghadiri upacara keagamaan untuk Nagaenthran K Dharmalingam, yang dihukum mati pada pagi ini di Penjara Changi Singapura.Upacara diadakan di 38, Sin Ming Drive di sini bermula pukul 1.00 tengah hari sebelum rombongan itu berlepas ke Ipoh, Perak pada pukul 4.50 petang, tempat Nagaenthran akan disemadikan. Seorang daripada hadirin berkata, “ Undang-undang tetap undang-undang walau di mana kita berada. Saya di sini untuk memberi penghormatan terakhir kepada insan lain,” kata lelaki itu yang hadir bersama rakannya warga Filipina. Semalam, Mahkamah Rayuan Singapura menolak rayuan terakhir yang difailkan ibu Nagaethran untuk mencabar keputusan bagi mengetepikan sabitan dan hukuman mati terhadap anaknya.Panchalai Supermaniam memfailkan permohonan itu dengan bantuan rakan-rakan dan aktivis tanpa diwakili peguam.Permohonan terakhir itu adalah yang ketujuh, tidak termasuk rayuan oleh Nagaenthran selepas rayuannya ditolak Mahkamah Rayuan pada 2011.

Berasal dari Perak, Nagaenthran dijatuhi hukuman mati pada 2010 kerana mengedar 42.72 gram heroin pada 2009.Peguam Nagaenthran mendakwa anak guamnya kurang upaya dari segi intelek.Dia sepatutnya dihukum gantung pada 10 November 2021, tetapi memperoleh penangguhan sementara pada 9 November selepas mahkamah diberitahu dia positif COVID-19 ketika hadir untuk rayuan terakhirnya.


Perdana Menteri Israel terima surat ugutan

BAITULMAQDIS, 27 April- Perdana Menteri Israel, Naftali Bennett menerima surat ugutan mengandungi peluru pada Selasa, lapor media tempatan.Menurut Perbadanan Penyiaran Awam Israel (KAN), polis telah melancarkan siasatan terhadap surat ugutan yang dihantar ke rumah Bennett di bandar Ra’anana di tengah Israel.Agensi keselamatan Shin Bet Israel dan pihak polis kini menjalankan siasatan mengesan pengirim surat itu.Shin Bet turut mengetatkan kawalan keselamatan untuk keluarga Bennett. Sementara itu, Bennett pada Sabtu mengadakan perbualan menerusi telefon dengan Setiausaha Agung Pertubuhan Bangsa-Bangsa Bersatu (PBB) Antonio Guterres mengenai perkembangan terkini ketegangan Israel-Palestin, lapor Agensi Berita Xinhua memetik kenyataan pejabat perdana menteri. Bennett menyatakan kekecewaannya "apabila tiada kecaman daripada PBB ekoran insiden bedilan roket ke Israel," Beberapa roket dilepaskan ke Israel dari Gaza pada minggu lalu. Sebagai tindak balas, Israel mengumumkan penutupan sementara laluan pejalan kaki tunggal dari Gaza ke Israel, meskipun beribu-ribu penduduk Gaza menyeberang ke Israel setiap hari untuk mencari rezeki.

(Naftali Bennett menerima surat ugutan mengandungi peluru pada Selasa, lapor media tempatan/FOTO REUTERS)

Selain itu, baru-baru ini berlaku pertempuran antara penduduk Palestin dan polis Israel di Masjid Al-Aqsa.Tahun lepas, pertempuran di tapak suci itu mencetuskan perang 11 hari antara Israel dan Semenanjung Gaza yang dikuasai Hamas.-BERNAMA


Di mana Suu Kyi, apa status hukuman?

(Suu Kyi menyaksikan pemberian vaksin COVID-19 kepada petugas kesihatan pada 27 Januari 2021/Fail AFP)

YANGON, 27 April- Langkah pertama sebaik rampasan kuasa oleh tentera Myanmar tahun lepas adalah menahan tokoh demokrasi Aung San Suu Kyi, individu yang menghabiskan masa beberapa dekad menentang pemerintahan tentera.

Sejak itu, pemenang Hadiah Nobel berumur 76 tahun itu ‘dikurang’ daripada penglihatan orang awam dan pada masa sama junta berusaha mengurangkan pengaruhnya.

Lokasi sebenar tidak diketahui. Pihak junta telah mengenakan hukuman tahanan rumah di lokasi yang tidak didedahkan di ibu negara Naypyidaw.

Suu Kyi hanya meninggalkan kawasan itu untuk perbicaraan di mahkamah khas tanpa kehadiran wartawan.

Gambar perbicaraan hanya pernah muncul sekali di media tempatan pada tahun lepas. Suu Kyi ketika itu duduk di belakang penghadang mahkamah bersama defendan dan bekas presiden yang digulingkan, Win Myint.

Setakat ini, pihak junta berjaya “menutup mulut” tentang kehidupan Suu Kyi. Dikatakan Suu Kyi tinggal bersama kira-kira 10 kakitangan domestik (individu yang diambil bekerja secara sah) dan dia dibenarkan membaca serta menonton berita, namun hanya dari media yang menyokong kerajaan.

Pihak junta telah menolak permintaan diplomat asing untuk bertemu Suu Kyi ketika perbicaraan kes masih berlangsung.

Pengasingan semasa Suu Kyi jauh berbeza ketika dia menjalani tahanan rumah semasa pemerintahan junta sebelum ini. Suu Kyi boleh tinggal di rumah besar tepi tasik di Yangon dan kerap memberi ucapan kepada orang ramai dari sisi pagar kediamannya.

Wanita berusia 76 tahun itu sudah beberapa kali tidak hadir perbicaraan, membawa kepada kebimbangan terhadap tahap kesihatannya tatakala berdepan pelbagai ujian semasa.

Dia gagal hadir perbicaraan pada September lalu kerana sakit dan pada Oktober, peguam menyatakan kesihatan Suu Kyi terjejas disebabkan kerap hadir di mahkamah kendalian junta.

Tahun lepas ketika kes COVID-19 memuncak di seluruh Myanmar, junta mengumumkan Suu Kyi telah menerima vaksin lengkap tanpa menyatakan jenis vaksin diterima.

Pada Mac lalu, wanita itu dikuarantin untuk tempoh singkat selepas kes COVID-19 dikesan dalam kalangan kakitangannya, menyebabkan dia gagal hadir perbicaraan.

Suu Kyi menghadapi banyak tuduhan rasuah juga dibicarakan atas kesalahan melanggar akta rahsia rasmi Myanmar dan penipuan pilihan raya 2020 yang menyaksikan parti pimpinan Suu Kyi menang besar.

Suu Kyi telah disabitkan kesalahan dan dikenakan hukuman kerana mengimport dan memiliki walkie talkie secara haram, menghasut tentera dan melanggar sekatan COVID-19.

Junta menyatakan atas kesalahan itu, Suu Kyi akan menjalani hukuman penjara tahanan rumah sehingga semua perbicaraan selesai.

Meskipun imejnya tercalar di negara barat kerana tindakannya menguruskan krisis Rohingya, Suu Kyi kekal popular di Myanmar.

Jun tahun lalu, penyokongnya di seluruh negara meletakkan bunga di kepala – imej lama Suu Kyi bagi memperingati ulang tahun kelahiran Suu Kyi ke-76.

Pihak Junta telah berusaha menentang perkembangan parti Liga Kebangsaan Suu Kyi yang mengalahkan parti disokong tentera pada pilihan raya 2020 -- menyaksikan beberapa ahli parti dipenjarakan atau disembunyikan.

Suruhanjaya pilihan raya ketika ini masih menyiasat parti Suu Kyi yang didakwa melalukan penipuan pilihan raya dan mengancam untuk menggantung parti itu.

Tuduhan terhadap Suu Kyi – yang dikatakan kumpulan hak asasi manusia dan pengkritik tentera adalah rekaan, boleh menyebabkan Suu Kyi dikenakan hukuman penjara lebih 150 tahun.

Namun kertas pertuduhan yang panjang antara cara "mencipta keanjalan dan kelonggaran" sementara junta memutuskan apa yang perlu dilakukan terhadap Suu Kyi. Hakikatnya tentera berusaha memerangi perjuang demokrasi Suu Kyi, ulas penganalisis, Soe Myint Aung.

Selepas bertahun dikenakan tahanan rumah, tentera telah membebaskan Suu Kyi pada 2010, dibuat beberapa hari selepas pilihan raya yang diboikot parti Suu Kyi, sehingga membawa kepada penguasaan kerajaan awam pimpinan Suu Kyi.

“Justeru, tidak mungkin Suu Kyi akan dibebaskan sebelum pilihan raya yang pihak junta tetapkan menjelang Ogos 2023, melainkan Suu Kyi akan bertindak sebagai ‘penawar’ untuk revolusi popular atau jika Suu Kyi patuh pelan hala tuju yang dicadangkan pihak tentera,” tambah penganalisis itu. –AFP


Imej kapal angkasa Shenzhou-13 bakal dijadikan dokumentari

(Poster ilustrasi stesen kerja angkasa China/FOTO REUTERS)

BEIJING, 27 April- Imej yang dibawa pulang kapsul kapal angkasa Shenzhou-13 yang selamat mendarat di Bumi baru-baru ini, bakal dijadikan dokumentari.Imej dengan standard teknikal tertinggi yang diambil oleh manusia di angkasa lepas itu antara item yang dibawa pulang kapsul berkenaan.Pada masa akan datang, data terbabit akan menjadi bahan dalam dokumentari bertajuk "Terbang di Angkasa Lepas".Pada Tahun Baharu Cina (TBC) tahun ini, kru kapal angkasa Shenzhou-13 yang terdiri tiga angkasawan iaitu Zhai Zhigang, Wang Yaping dan Ye Guangfu menyambut perayaan tradisional itu di Stesen Angkasa Lepas pertama China.(Logo pada pakaian rasmi pasukan kapal angkasa Shenzhou-13 semasa sidang media pelancarannya/FOTO FAIL REUTERS)

Wang Yaping ketika itu menggunakan satu kamera khas untuk merekodkan detik istimewa Ye Guangfu yang menggunting rambut Zhai Zhigang.

Kamera yang digunakan ialah kamera berdefinisi ultra tinggi (UHD) 8K yang dibangunkan khas oleh Kumpulan Media China (CMG).


Sekatan sempadan kekang penularan COVID-19 di New Zealand tidak sah - mahkamah

(Perdana Menteri New Zealand Jacinda Ardern/Fail AFP)

WELLINGTON, 27 April- Langkah mengenakan kawalan sempadan bagi mengelak penularan COVID-19 oleh kerajaan New Zealand tidak mengikut lunas undang-undang.

Mahkamah negara itu memutuskan sistem tersebut telah menghalang rakyat pulang ke tanah air.

Dalam keputusan bertulis setebal 140 muka surat, Hakim Jillian Mallon berkata proses pengasingan dan kuarantin tidak mengambil kira pertimbangan peribadi individu serta penilaian mencukupi dan sewajarnya.

Malon mendapati sistem itu sendiri merupakan elemen kritikal dalam strategi menghapuskan pandemik COVID-19.

Namun, ia (sistem) gagal untuk mengambil kita kepentingan khusus rakyat, bermaksud kerajaan telah bertindak "secara tidak sah, tidak munasabah dan melanggar hak setiap warga New Zealand untuk memasuki negara.”

Kes itu dicabar di Mahkamah Tinggi Wellington pada Februari lalu oleh kumpulan advokasi "Grounded Kiwis" yang telah melobi supaya sekatan pergerakan itu dilonggarkan.

Hujah kumpulan itu mengatakan penduduk New Zealand yang berada di luar telah dilucutkan hak mereka sehingga ada yang mengalami trauma kerana tidak dibenarkan pulang ke tanah air.

Kes itu tertumpu kepada sekatan yang dikenakan kerajaan bagi tempoh 1 September sehingga 17 Disember tahun lepas. -AFP


China rekod kes pertama selesema burung H3N8 melibatkan manusia

BEIJING 27 April- China mengesahkan penemuan kes pertama virus selesema burung H3N8 menjangkiti manusia.Namun, pihak berkuasa kesihatan menjelaskan terdapat risiko rendah penularan meluas dalam kalangan manusia.H3N8 mula dikesan pada 2002 selepas pertama kali muncul dalam unggas air di Amerika Utara. Virus itu telah menjangkiti kuda, anjing dan anjing laut, namun tidak pernah dikesan pada manusia sebelum ini.Menurut Suruhanjaya Kesihatan Nasional China (NHC) jangkitan itu melibatkan budak lelaki berumur empat tahun, menetap di tengah wilayah Henan; telah diuji positif selepas dimasukkan ke hospital awal bulan ini kerana demam dan gejala lain. Keluarga kanak-kanak itu ada memelihara ayam di kediaman mereka yang terletak di kawasan habitat itik liar, kata kenyataan NHC."Kanak-kanak tersebut berjangkit secara langsung daripada burung dan "strain" itu dikenal pasti tiada keupayaan untuk menjangkiti manusia," jelas suruhanjaya itu.Ujian kontak rapat kanak-kanak berkenaan juga mendapati "tiada keadaan luar biasa" dikesan.  NHC berkata, kes itu itu adalah "spesis transmisi rentas sekali sahaja, dan risiko penularan berskala besar adalah rendah".

Sehubungan itu, pihak berkuasa memberi amaran kepada orang ramai supaya tidak mendekati unggas atau burung yang mati atau sakit dan segera mendapatkan rawatan jika demam atau mengalami gejala pernafasan.Kes selesema burung memang berlaku terutamanya melibatkan burung liar dan ayam. Namun kes penularan antara manusia amat jarang berlaku.Pada 2012, H3N8 dikatakan menjadi punca kematian lebih 160 anjing laut di luar pantai timur Amerika Syarikat selepas virus itu menyebabkan haiwan itu mengalami radang paru-paru. -AFP


Singapura laksana hukuman gantung warga Malaysia cacat mental terbabit kes dadah

SINGAPURA, 27 April- Warga Malaysia cacat mental yang didapati bersalah mengedar dadah di Singapura dihukum gantung sampai mati hari ini selepas usaha mencabar hukuman terbabit oleh ibunya gagal.Tertuduh, Nagaenthran K. Dharmalingam, 34 tahun dijatuhi hukuman tersebut awal pagi tadi.Perkara berkenaan disahkan oleh kakaknya, Sarmila Dharmalingam."Ia sesuatu yang sukar dipercayai, Singapura meneruskan hukuman berkenaan walaupun pelbagai usaha peringkat antarabangsa untuk mendapatkan pengampunan gagal," katanya sambil menambah, kaum keluarga kini berada dalam keadaan yang teramat sedih dan terkejut.

(Panchalai Supermaniam, ibu Nagaenthran menangis selepas usahanya mencabar keputusan Mahkamah Singapura gagal / Foto AFP)

Tertuduh, sebelum ini ditahan pada tahun 2009 ketika berusia 21 tahun selepas ditangkap menyeludup kira-kira 43 gram dadah jenis heroin sewaktu melintasi sempadan Malaysia-Singapura.Usaha mencabar hukuman tersebut selama lebih sedekad gagal selepas ditolak oleh Mahkamah Singapura selain permohonan pengampunan Presiden Singapura juga gagal.Keputusan tersebut sekaligus mendapat kecaman antarabangsa kerana tertuduh merupakan seorang yang mengalami ketidakupayaan mental.Reprieve, Badan Bukan Kerajaan (NGO) yang menentang hukuman mati menyifatkan Nagaenthran adalah mangsa salah laku keadilan yang tragis."Menggantung individu yang mengalami ketidakupayaan mental dan tidak sihat mental adalah tidak wajar dan secara terang-terangan melanggar undang-undang antarabangsa," kata pengarahnya, Maya Foa.Penyokong mengatakan tertuduh mempunyai IQ 69, tahap yang diiktiraf sebagai orang kurang upaya (OKU) dan telah dipaksa melakukan jenayah itu.Tetapi pihak berkuasa Singapura telah mempertahankan sabitannya, mengatakan keputusan undang-undang mendapati dia tahu apa yang dia lakukan pada masa kesalahan itu.- AFP


Kemungkinan besar China tempatkan tentera di Kepulauan Solomon

(Duta China ke K. Solomon Li Ming (tengah kiri) dan PM Solomon Manasseh Sogavare (tengah kanan) semasa Majlis Perasmian Kompleks Stadium Negara yang dibiayai China di Honiara/22 April 2022 AFP)

SYDNEY, 27 April- Ada kemungkinan besar, China akan meletakkan tenteranya di Kepulauan Solomon selepas menandatangani perjanjian keselamatan China - Kepulauan Solomon yang dipertikai. Perjanjian itu diumumkan Beijing Selasa lalu, beberapa minggu selepas draf perjanjian tersebar di media sosial seterusnya mencetuskan kebimbangan langkah itu boleh membuka pintu kepada kehadiran tentera China di Pasifik Selatan.Ditanya, sejauh mana China secara realistik akan menempatkan tentera mereka di Kepulauan Solomon dalam tempoh tahun depan, Menteri Dalam Negeri, Karen Andrews memberitahu Radio 4BC, ia "berkemungkinan besar" "Kemungkinan itu akan menjadi laluan yang akan diambil China di rantau Pasifik," katanya.

Perdana Menteri Kepulauan Solomon, Manasseh Sogavare telah berulang kali menyatakan bahawa pangkalan tentera China tidak akan dibina di kepulauan itu bawah perjanjian tersebut yang draf akhir pakatan itu tidak dimaklumkan kepada umum.Draf yang tersebar itu menetapkan peruntukan, membenarkan penempatan pasukan keselamatan dan tentera laut China di Kepulauan Solomon.Terdapat juga terma bahasa dalam perjanjian itu yang menyatakan "pasukan China" akan diberi kuasa untuk melindungi "keselamatan kakitangan China" dan "projek utama".Andrews turut mempertikai pengumuman perjanjian itu kerana dibuat menjelang pilihan raya umum Australia pada 21 Mei ini yang mewujudkan perdebatan sengit berhubung dasar luar dan diplomasi di rantau Pasifik."Beijing amat jelas dan sedar bahawa kami dalam kempen pilihan raya umum Australia ketika ini, katanya. "Kita bercakap tentang campur tangan politik dan ia merangkumi banyak aspek." -AFP


Rusia ugut henti bekalan gas kepada Poland, Bulgaria

(Seorang pekerja memeriksa paip di stesen pemampat minyak di saluran paip Yamal-Eropah berhampiran Nesvizh/FOTO FAIL REUTERS)

WARSAW, 27 April- Firma gergasi penjana tenaga Rusia, Gazprom, memaklumkan Poland dan Bulgaria bahawa bekalan gas akan dihentikan mulai hari ini, susulan krisis meruncing antara Rusia serta Ukraine.Poland dan Bulgaria akan menjadi antara negara pertama yang berdepan pemotongan bekalan gas oleh pembekal utama Eropah sejak Moscow memulakan operasi ketenteraan di Ukraine pada 24 Februari lalu.Pemotongan bekalan gas itu turut disusuli sekatan yang dikenakan Warsaw terhadap syarikat dan pengusaha dari Rusia, yang dilihat sebagai pendirian pro-Barat.Presiden Rusia, Vladimir Putin, menuntut negara yang disifatkan sebagai 'tidak mesra' untuk bersetuju kepada skim di mana mereka membuka akaun dengan Gazprombank.Tuntutan berkenaan sekali gus memohon untuk pembayaran import gas menggunakan mata wang euro atau dolar, yang kemudian ditukarkan kepada rouble.Minggu lalu, Suruhanjaya Eropah berkata syarikat Kesatuan Eropah (EU) berkemungkinan boleh memenuhi tuntutan Rusia untuk menerima bayaran gas dalam mata wang rouble, tanpa melanggar terma sekatan jika pembayaran dibuat dalam euro atau dolar yang akan ditukarkan kepada mata wang Rusia.Poland adalah seteru kuat politik Moscow. Syarikat gas Poland, PGNiG, yang perjanjian bekalan gasnya bakal tamat penghujung tahun ini,Syarikat berkenaan dilaporkan berkata pihaknya tidak akan akur dengan skim pembayaran sedemikian dan melanjutkan kontrak sedia ada.Syarikat itu juga tidak melanjutkan perjanjian transit gas bersama Gazprom pada 2020.

(Injap dan saluran paip di stesen pengedaran gas Gaz-System di Gustorzyn, tengah Poland/FOTO FAIL REUTERS)

Sejak itu, pembekal gas Rusia terbabit terpaksa menyertai lelongan kapasiti paip bekalan menerusi Yamal-Eropah dari Belarus ke Poland.Kontrak pembekalan gas Poland bersama Gazprom membabitkan 10.2 bilion meter padu (bcm) setiap tahun dan meliputi sekitar 50 peratus penggunaan negara.Terdahulu, data daripada rangkaian operator transmisi gas EU menunjukkan aliran gas menerusi laluan paip Yamal-Eropah sudah dihentikan, sebelum disambung semula semalam.Menteri Iklim Poland berkata bekalan tenaga ketika ini terjamin, sekali gus menyaksikan tiada keperluan untuk menggunakan rizab gas manakala bekalan gas kepada pengguna tidak akan dipotong.Gazprom turut memaklumkan, syarikat gas Bulgaria, Bulgargaz, bahawa bekalan gas akan dihentikan hari ini, kata menteri tenaga.Bulgaria juga mempunyai kontrak yang bakal tamat pada penghujung tahun ini, di mana negara itu bergantung kepada 90 peratus gas yang diimport menerusi Gazprom iaitu sekitar 3 bcm setiap tahun.Penganalisis data dari firma ICIS, Tom Marzec-Manser, berkata: "Ini adalah amaran 'awal' oleh Russia"."Poland mempunyai pendirian anti Russia dan Gazprom sejak beberapa tahun lalu, tetapi bukan kepada Bulgaria. Justeru apabila Bulgaria juga berdepan nasib sama, ia suatu perkembangan baru," katanya.Penganalisis bank pelaburan, Jefferies berkata amaran pemotongan bekalan meningkatkan risiko penamatan kontrak lain Eropah secara lebih awal.Ia pada asalnya dijangka pada penghujung tahun ini, membabitkan hampir 12 bcm setiap tahun.Hanya segelintir pembeli gas Rusia, seperti Hungary dan Uniper, pengimport utama Jerman bagi gas Rusia, berkata ada kemungkinan untuk meneruskan bekalan mengikut skim pembayaran seperti diumumkan Moscow tanpa melanggar sekatan EU. - REUTERS


Saksi sahkan Amber Heard didiagnosis alami gangguan kecelaruan personaliti

FAIRFAX, 27 April- Seorang ahli psikologi memberitahu mahkamah ketika memberi keterangan, bekas isteri bintang "Pirates of the Caribbean" Johnny Depp, Amber Heard mengalami gangguan kecelaruan personalitiAhli psikologi itu, Shannon Curry merupakan saksi dikemukan peguam Depp selaku defendan, memberi keterangan pada Selasa.Curry merupakan ahli psikologi klinikal dan forensik, berkata dia telah memeriksa rekod kesihatan mental Heard dan menilai secara peribadi selama 12 jam bagi tempoh masa dua hari pada Disember 2021.Curry berkata ia dia berpendapat bahawa pelakon wanita berusia 36 tahun itu, yang melakonkan watak utama dalam filem "Aquaman," mempunyai sejarah gangguan kecelaruan personaliti."Heard memperoleh markah yang konsisten dengan diagnosis tersebut," kata Curry.Sementara itu, peguam yang mewakili Heard cuba menyangkal keterangan Curry semasa pemeriksaan balas, dengan menyatakan dia telah diupah oleh peguam Depp untuk memberi keterangan bagi pihaknya."Adakah kepakaran kamu tidak akan diiktiraf sekiranya kamu tidak mengemukan fakta yang memihak Depp dan menentang Heard?, soal Elaine Bredehoft, seorang peguam untuk Heard, bertanya kepada Curry.

(Pelakon Amber Heard kembali ke kamar mahkamah semasa perbicaraan fitnah bekas suaminya Johnny Depp terhadapnya, di Mahkamah Daerah Fairfax, Virginia/FOTO REUTERS)

"Saya membentangkan sains tanpa mengira apa sains itu," jawab Curry.Curry berkata beberapa ciri utama gangguan personaliti termasuk terdapat banyak kemarahan dan permusuhan dalaman yang dikesan termasuk kecenderungan untuk mengubah diri sendiri menjadi orang lain selain emosi dan perasaan yang dilihat sering berubah-ubah."Mereka yang didagnosis dalam kategori ini mengalami kecelaruan personaliti dan pada satu tahap boleh bertindak balas dengan ganas serta boleh bertindak balas secara fizikal. "Seringkali mereka akan menganiaya pasangan mereka.""Ia umpama bermain wayang, berlakon memaparkan satu sikap yang ceria dan tenang pada satu masa, kemudian berubah menjadi pemarah pada masa yang berbeza hanya seklip mata ," katanyaCurry, yang mempunyai pengalaman dengan pasukan veteran pertempuran Amerika, berkata dia bagaimanapun berpendapat bahawa kelakuan Heard juga bukan berpunca daripada gangguan tekanan selepas trauma (PTSD) akibat penderaan domestik yang didakwa.Heard telah menggunakan alasan gejala akibat trauma penderaan Depp itu dalam ujian yang diberikan, katanya.Depp yang berusia 58 tahun telah menafikan pernah melakukan penderaan fizikal terhadap Heard dan telah berulang kali mendakwa pada perbicaraan bahawa dia adalah orang yang sering melakukan kekerasan.Depp memfailkan saman fitnah terhadap Heard berhubung ruangan yang ditulisnya untuk The Washington Post pada Disember 2018 di mana pelakon wanita itu menggambarkan dirinya sebagai "tokoh awam yang mewakili penderaan domestik."Heard tidak pernah menamakan Depp tetapi beliau menyamannya kerana membayangkan bekas suaminyanya ituseorang pendera rumah tangga dan menuntut ganti rugi AS$50 juta.Heard yang dilahirkan di Texas bertindak balas, meminta AS$100 juta dan mendakwa menjadi mangsa keganasan dan penderaan fizikal.

(Pelakon Amber Heard kembali ke bilik mahkamah semasa perbicaraan fitnah bekas suaminya Johnny Depp terhadapnya, di Mahkamah Daerah Fairfax di Fairfax, Virginia/FOTO REUTERS)

Depp, calon Oscar tiga kali, dan Heard bertemu pada 2009 di set filem "The Rum Diary" dan berkahwin pada Februari 2015. Perceraian mereka dimuktamadkan dua tahun kemudian.Peguam Heard telah mendakwa bahawa Depp akan menjadi "raksasa" penderaan fizikal dan seksual apabila dia mabuk atau menggunakan dadah, dan mendesaknya secara meluas tentang penggunaan dadah dan alkoholnya selama tiga hari pemeriksaan balasnya di kandang saksi.Turut memberi keterangan pada hari Selasa ialah Tara Roberts, yang sejak 15 tahun lalu telah menguruskan sebuah pulau persendirian di Bahamas yang dimiliki oleh Depp.Roberts diminta oleh peguam Depp untuk menceritakan butiran pertengkaran pasangan itu di pulau itu pada suatu petang."Amber memberitahunya bahawa dia adalah seorang pelakon yang tidak berguna, dia(Depp) akan mati sebagai lelaki tua yang kesepian."kata Roberts- AFP


Singapura kembali normal, penjarakkan fizikal ditarik balik

SINGAPURA, 27 April - Aktiviti penduduk di Singapura kembali normal selepas peraturan COVID-19 yang dilaksanakan sejak dua tahun lalu dilonggarkan.Langkah pelonggaran itu memberi kelegaan kepada rakyat Singapura .Antara langkah pelonggaran yang diumum pada minggu lalu termasuk had saiz kumpulan bagi pertemuan sosial dan penjarakan fizikal ditarik balik .Orang ramai juga tidak perlu lagi mengimbas aplikasi untuk memasuki premis perniagaan.

Kesemua kakitangan kini boleh kembali bertugas di pejabat di samping mematuhi garis panduan yang ditetapkan majikan.Sementara pekerja institusi perbankan yang bertugas di pejabat secara bergilir-gilir sejak dua bulan lalu, juga akan kembali bekerja setiap hari bermula minggu ini.Ramai pekerja menyambut baik langkah yang membenarkan kakitangan kembali bertugas di pejabat dengan kapasiti penuh.


Dunia desak penubuhan negara Palestin yang merdeka

PALESTIN, 27 April - Pertubuhan Kerjasama Islam (OIC) mengecam dan menolak segala tindakan pencerobohan tentera Israel ke atas Masjid Al-Aqsa.Sementara masyarakat dunia juga mendesak penubuhan negara Palestin yang merdeka dengan Baitulmaqdis Timur sebagai ibu kotanya.Kenyataan itu dibuat ketika mesyuarat tergempar Jawatankuasa Eksekutif OIC.Mesyuarat tergempar diadakan atas permintaan Indonesia untuk membincangkan kekasaran tentera Israel yang semakin melampau sejak kebelakangan ini .Perkara tersebut dinyatakan dalam ucapan Setiausaha Agung OIC, Hissein Brahim Taha. Beliau berkata, Bumi Palestin secara amnya dan kota Baitulmaqdis khususnya menyaksikan peningkatan serangan dan pencerobohan rejim Israel.

(Parti Islam Andolan Bangladesh mengibarkan bendera Palestin yang mengutuk pencerobohan Israel  dan serangan ke atas umat Islam di Masjid Al-Aqsa, di Dhaka pada April 22 lalu/FOTO AFP)

Semua pihak dan pertubuhan antarabangsa digesa memikul tanggungjawab dan terlibat dalam usaha menghentikan pencerobohan zionis itu.Setakat ini, 200 rakyat Palestin cedera di pekarangan Masjid Al-Aqsa ketika pertempuran tercetus dengan tentera Israel sejak beberapa minggu lalu.


Keputusan perbicaraan rasuah Suu Kyi diketahui esok

YANGON, 26 APRIL - Mahkamah junta Myanmar akan memutuskan keputusan perbicaraan rasuah Aung San Suu Kyi pada hari Rabu, menurut sumber yang mengetahui perkara itu, dalam kes yang boleh menyaksikan pemenang Hadiah Nobel itu dipenjarakan selama 15 tahun.Suu Kyi, 76, telah ditahan sejak rampasan kuasa tentera menggulingkan kerajaan awamnya pada Februari tahun lalu, menamatkan tempoh demokrasi negara yang singkat.Beliau telah dikenakan pelbagai tuduhan jenayah, termasuk melanggar akta rahsia rasmi, rasuah dan penipuan pilihan raya, dan berdepan lebih 150 tahun penjara jika sabit kesalahan atas semua tuduhan.Keputusan dalam perbicaraan rasuah, di mana Suu Kyi dituduh menerima rasuah wang tunai AS$600,000 dan jongkong emas, telah dijadualkan pada hari Selasa, kata sumber yang rapat dengan kes itu.

(Suu Kyi menghadapi 10 pertuduhan rasuah, setiap satunya dengan kemungkinan hukuman penjara 15 tahun)

Bagaimanapun, perbicaraan itu ditangguhkan tanpa keputusan, yang kini dijadualkan pada hari Rabu, tambah sumber itu.Suu Kyi telah pun dijatuhkan hukuman penjara enam tahun kerana menghasut tentera, melanggar peraturan COVID-19 dan melanggar undang-undang telekomunikasi - walaupun beliau akan kekal di bawah tahanan rumah semasa beliau melawan tuduhan lain.Wartawan telah dihalang daripada menghadiri perbicaraan mahkamah khas di ibu kota yang dibina tentera Naypyidaw dan peguam Suu Kyi telah dilarang bercakap kepada media.Suu Kyi menghadapi 10 pertuduhan rasuah , setiap satunya dengan kemungkinan hukuman penjara 15 tahun.

Dia juga dibicarakan kerana melanggar akta rahsia rasmi, di mana dia dituduh bersama ahli akademik Australia yang ditahan, Sean Turnell.Lebih 1,700 orang telah terbunuh dan lebih 13,000 ditangkap dalam tindakan keras terhadap perbezaan pendapat sejak rampasan kuasa, menurut kumpulan pemantau tempatan.-AFP


Twitter terima tawaran pengambilalihan Elon Musk bernilai AS$44 bilion

SAN FRANCISCO, 26 April - Twitter mengumumkan bahawa ia telah menerima tawaran Ketua Pegawai Eksekutif Tesla, Elon Musk untuk mengambil alih syarikat itu pada harga AS$54.20 sesaham, dengan nilai keseluruhan AS$44 bilion."Lembaga Pengarah Twitter telah menjalankan proses yang komprehensif untuk menilai cadangan Elon dengan memberi fokus pada nilai, kepastian dan pembiayaan," kata Pengerusi Lembaga Bebas Twitter Bret Taylor, lapor Xinhua."Transaksi yang dicadangkan itu akan memberikan premium tunai yang besar, dan kami percaya ia adalah laluan terbaik ke hadapan untuk pemegang saham Twitter," tambahnya.Urus niaga itu telah diluluskan sebulat suara oleh pihak lembaga, dan ia mungkin dimuktamadkan tahun ini selepas memperoleh kelulusan pemegang saham dan pengawalseliaan.

Sementara itu Musk mengulangi pendiriannya bahawa "bebas bersuara" adalah kunci kepada masa depan Twitter. "Saya harap pengkritik saya yang paling teruk kekal di Twitter kerana itulah maksud kebebasan bersuara," tulisnya di Twitter."Kebebasan bersuara adalah asas kepada demokrasi yang berfungsi, dan Twitter ialah dataran bandar digital yang menjadi platform perkara-perkara penting untuk masa depan umat manusia dibahaskan," kata Musk dalam kenyataan Twitter yang mengumumkan perjanjian itu."Saya juga mahu menjadikan Twitter lebih baik daripada sebelumnya dengan mempertingkat produk dengan ciri baharu, menjadikan algoritma sumber terbuka untuk meningkatkan kepercayaan pengguna. Twitter mempunyai potensi yang sangat besar - Saya berharap dapat bekerjasama dengan syarikat itu dan komuniti pengguna," tambahnya.


Rusia beri amaran konflik Ukraine cetus Perang Dunia ke-3

(Menteru Luar Rusia Sergei Lavrov (Kanan) bertemu Menteri Luar Kazakhstan Mukhtar Tleuberdi (Kiri)di Moscow pada 22 April 2022/Fail AFP)

KIEV, 26 April- Konflik Rusia - Ukraine boleh mencetuskan perang dunia ke-3. Amaran yang disuarakan Moscow itu antara perkembangan terbaharu selepas pencerobohan tentera Rusia di wilayah Ukraine kira-kira dua bulan lalu.

Serangan terbaharu juga menyaksikan sekurang-kurangnya lima orang terbunuh dan 18 lagi cedera selepas Rusia melancarkan serangan roket terhadap stesen kereta api di Vinnytsia, tengah Ukraine.

Perkara itu disahkan pejabat ketua pendakwaraya Ukraine.

Setiausaha Pertahanan Amerika Syarikat, Lloyd Austin berharap perang di Ukraine akan memincangkan tentera Rusia.

“Kami hendak melihat Rusia menjadi lemah sehingga ke tahap tidak mempu berbuat apa-apa seperti dilakukan ketika pencerobohan di Ukraine,” katanya selepas mengadakan lawatan di Kiev bersama Setiausaha Negara, Antony Blinken.

"Ukraine boleh memenangi perang, jika memiliki perlatan yang betul," tambahnya. Austin dan Blinken turut menjanjikan bantuan bernilai AS$700 juta (653 juta euro) tambahan bantuan ketenteraan semasa lawatan mereka.

RUSIA BERI AMARAN PERANG DUNIA KE-3

Menteri Luar Rusia, Sergei Lavrov memberi amaran sebenar bahawa Perang Dunia ke-3 boleh berlaku susulan konflik di Ukraine.

“Bahaya yang serius, nyata, anda tidak boleh memandang remeh, katanya kepada agensi berita Interfax.

(Sisa peluru berpandu yang dikumpul di Kharkiv susulan pencerobohan tentera Rusia. Gambar pada 25 April 2022/AFP)

Lavrov turut menyatakan rundingan damai bersama Ukraine akan diteruskan dan mengkritik pendekatan rundingan diambil serta menyalahkan Presiden Volodymyr Zelensky berpura-pura mahu berunding.

“Niat baik ada hadnya. Tetapi jika tiada timbal-balas, ia tidak membantu proses rundingan, kata Lavrov.

Blinken mengesahkan bahawa para diplomat Amerika Syarikat yang dipanggil pulang ketika awal pencerobohan Rusia, akan beransur-ansur kembali ke Kiev.

Presiden Amerika Syarikat, Joe Biden mencalonkan pegawai perkhidmatan asing, Bridget Brink untuk menjadi duta seterusnya.

Beberapa negara Eropah juga telah membukan semula kedutaan di Kiev sejak kerajaan Rusia menarik balik tenteranya dari rantau tersebut.

Tentera Rusia berkata Kiev menghalang pemindahan orang awam dari kilang keluli Azovstal, Mariupol dimana tentera Ukraine berjaya bertahan di bandar pelabuhan yang dikepung itu, walaupun telah mengumumkan gencatan senjata sebelah pihak atau ‘unilateral’.

Ukraine mempertikai perkara itu dan mengatakan bahawa Moscow tidak bersetuju dengan permintaan Ukraine untuk memindahkan orang awam dan tentera yang cedera.

Presiden Rusia, Vladimir Putin mengucapkan tahniah kepada Presiden Perancis, Emmanuel Macron atas pemilihan semula sebagai presiden setelah mengetepikan pesaingnya, pemimpin berhaluan kanan, Marine Le Pen yang dilihat ada hubungan dengan Moscow.

Ketua Pendakwaraya Mahkamah Jenayah Antarabangsa (ICC) akan menyertai pasukan siasatan Kesatuan Eropah (EU).

Ia bagi menyiasat kemungkinan berlaku jenayah kemanusiaan di Ukraine, kata agensi kerjasama kehakiman EU -- kali pertama mereka mengambil bahagian dalam siasatan antarabangsa bersama.

Moscow menyatakan, mereka telah mengusir 40 diplomat Jerman selepas Berlin menghantar pulang 40 diplomat Rusia awal bulan ini.

Setiausaha Pertahanan UK, Ben Wallace berkata London akan menghantar kenderaan berperisai ke Ukraine yang berupaya menembak peluru berpandu terhadap pesawat pejuang Rusia.

Kerajaan wilayah Kursk, Rusia yang bersempadan dengan Ukraine memaklumkan, tentera Rusia berjaya menembak jatuh dua drone dari Ukraine.

Lokasi kejadian di daerah Kursk Rylsky yang terletak di sempadan Rusia – Ukraine.

Dua orang turut dilaprkan cedera di sebuah perkampungan wilayah Belgorod, Rusia, kata gabenornya yang menyalahkan tentera Ukraine.

Lebih 5.2 juta penduduk Ukraine sudah meninggalkan Ukraine sejak Rusia memulakan pencerobohan dua bulan lalu.

Menurut PBB, dalam tempoh 24 jam terbaharu lebih 45,000 orang telah meninggalkan Ukraine. -AFP


Ahli parlimen ASEAN hantar surat terbuka berhubung kebuntuan politik Myanmar

Menurut laporan tahunan APHR Ahli Parlimen yang menggunakan mandat mempertahan hak asasi manusia menjadi sasaran melalui tuduhan jenayah, ancaman dan gangguan, keganasan fizikal dan penahanan/FB APHR)

KUALA LUMPUR, 26 April - Ahli Parlimen Hak Asasi Manusia (APHR) ASEAN pada Ahad menghantar surat terbuka menyuarakan kekecewaan terhadap Konsensus Lima Perkara (5PC) yang hampir tidak menunjukkan sebarang kemajuan dalam menyelesaikan situasi politik dan kemanusiaan di Myanmar.Menurut laman sesawang APHR, surat itu ditujukan kepada sembilan pemimpin kumpulan itu kecuali Myanmar dan rakan dialog bersempena ulang tahun pertama 5PC pada 24 April.Antara yang terkandung dalam surat itu, APHR memaklumkan ketua junta Jeneral Kanan Min Aung Hlaing gagal melaksanakan 5PC dan oleh itu sudah tiba masanya untuk ASEAN mengenakan sekatan berikutan penderitaan berterusan rakyat Myanmar dan tindakan junta yang langsung tidak mengendahkan rakan serantaunya."ASEAN kini harus menerima hakikat, sudah berulang kali Hlaing tidak berniat sama sekali untuk mematuhi Konsensus melainkan jika diberi tekanan yang kuat untuk berbuat demikian.“Penting bagi negara-negara anggota memberi tekanan lebih hebat kepada junta supaya rakyat tidak terus dianiaya dan tidak menjadikan Myanmar sebagai sebuah negara yang gagal, dan berusaha ke arah memenuhi aspirasi rakyat Myanmar untuk keamanan dan demokrasi,” menurut surat itu.

(Menteri Luar Persatuan Negara-Negara Asia Tenggara (ASEAN) menghadiri sesi pemukiman mereka di Phnom Penh, Kemboja, 17 Feb. 2022/AP)

APHR mengemukakan tiga syor untuk menghentikan kekejaman tentera Myanmar, mempertanggungjawabkan pelaku dan memulakan proses sebenar ke arah keamanan dan demokrasi.

Pertama, menjadikan jawatan Duta Khas ke Myanmar lebih berkesan dengan memastikan individu yang dilantik didedikasikan secara eksklusif untuk misi itu, dilantik secara jangka panjang dan bertindak untuk ASEAN secara menyeluruh, dan bukan berdasarkan penggiliran Pengerusi ASEAN.Kedua, menetapkan tempoh masa dan mekanisme penguatkuasaan jika tidak 5PC akan menjadi sia-sia. Ketiga, ASEAN harus segera dan secara terbuka bertemu dengan Kerajaan Perpaduan Negara (NUG) serta wakil Pertubuhan Bersenjata Etnik (EAO) menerusi dialog untuk memastikan semua suara didengari.APHR juga menegaskan rancangan ASEAN untuk menyampaikan bantuan melalui PPusat Penyelarasan Bantuan Kemanusiaan Mengenai Pengurusan Bencana ASEAN (Pusat AHA) belum sampai kepada rakyat yang memerlukan.Justeru, ASEAN harus segera memulakan kerjasama dengan organisasi awam dan masyarakat tempatan, serta agensi antarabangsa yang berkaitan, untuk menyampaikan bantuan kemanusiaan kepada penduduk di Myanmar.Sementara itu, sebagai respons kepada surat terbuka APHR kepada pemimpin ASEAN, Menteri Luar Datuk Seri Saifuddin Abdullah telah memanggil kumpulan itu untuk bertemu dan berbincang mengenai perkara berkenaan.“Terima kasih atas surat itu. Saya telah bertemu secara tidak rasmi (vc) Menteri Luar @NUGMyanmar dan Pengerusi NUCC sebelum Pemukiman Menteri Luar ASEAN yang lalu. Mari bertemu dan berbincang,” ciapnya di Twitter. -BERNAMA


Tragedi bot karam: Enam maut, berpuluh lagi masih hilang

TRIPOLI, 26 April - Pasukan penyelamat Lubnan melakukan pencarian mangsa yang terselamat di laut Mediterranean selepas sebuah bot penyeludupan manusia yang lebih muatan karam ketika dikejar tentera laut.Sekurang-kurangnya enam penumpang maut dalam tragedi yang berlaku di luar bandar pelabuhan utara Tripoli. Berpuluh-puluh lagi penumpang dipercayai masih hilang.Kemalangan di laut yang paling buruk dalam beberapa tahun ini telah mencetuskan kemarahan orang awam tiga minggu sebelum pilihan raya parlimen.Orang ramai yang bersimpati memenuhi jalan-jalan di Tripoli ketika majlis pengebumian dua daripada mangsa termasuk seorang kanak-kanak perempuan.Mereka menembak senjata api ke udara sebagai tanda protes.Tentera Lubnan berkata, "48 penumpang telah diselamatkan namun masih tidak jelas jumlah sebenar pencari suaka yang berada di atas bot ketika ia karam,"Menurut agensi pelarian PBB, UNHCR, bot itu membawa sekurang-kurangnya 84 penumpang ketika karam kira-kira 5.5 kilometer di luar pantai.Media tempatan melaporkan, penumpang bot termasuklah pelarian warga Syria dan Palestin dengan kebanyakannya adalah warga Lubnan.


2 maut bangunan runtuh di India

INDIA, 26 April - Operasi mencari dan menyelamat dilakukan di New Delhi selepas sebuah bangunan runtuh.Sekurang-kurangnya dua disahkan maut setakat ini.Dua lagi berjaya ditemukan selamat dari bawah runtuhan bangunan tersebut.Seorang lagi yang masih hidup terperangkap di bawah runtuhan.

(Mangsa bangunan runtuh yang terselamat/Foto REUTERS)

Waris lelaki yang terperangkap itu berkata, "Dia lega apabila mengetahui anak saudaranya masih hidup dan telah berjaya diberikan minuman,"katanya. Punca bencana terjadi itu masih belum diketahui.Bangunan tersebut sedang diubah suai dan telah diberikan notis oleh pihak berkuasa tempatan terhadap sebarang pembinaan atau ubah suai ke atas bangunan.Bangunan runtuh menjadi kebiasaan di India dengan pembinaan yang kurang baik, dengan pembina mengabaikan peraturan dan menggunakan bahan yang tidak berkualiti. -REUTERS


Mahkamah junta tangguh keputusan perbicaraan rasuah Suu Kyi

YANGON, 25 April - Mahkamah junta Myanmar menangguhkan keputusan pertama dalam perbicaraan kes rasuah membabitkan pemimpin prodemokrasi, Aung San Suu Kyi yang digulingkan, seorang jurucakap junta memberitahu AFP.Suu Kyi, 76, telah ditahan sejak pihak tentera melakukan rampasan kuasa dan menggulingkan kerajaannya pada Februari tahun lalu.Beliau berhadapan beberapa siri pertuduhan, termasuk melanggar akta rahsia rasmi, rasuah dan penipuan pilihan raya, serta berdepan hukuman penjara selama beberapa dekad jika sabit kesalahan.

“Tiada keputusan hari ini,” jurucakap junta, Zaw Min Tun memberitahu AFP.Beliau juga tidak memberi sebarang butiran mengenai bila keputusan akan dicapai.Perbicaraan diadakan di mahkamah khas di Naypyidaw.Suu Kyi dituduh menerima rasuah wang tunai AS$600,000 dan jongkong emas daripada bekas ketua menteri Yangon. Wartawan dihalang menghadiri perbicaraan manakala peguam Suu Kyi dilarang bercakap kepada media. -AFP


Vaksin COVID-19: Filipina mula beri dos penggalak kedua

MANILA, 25 April- Filipina mula memberi dos penggalak COVID-19 kedua kepada orang dewasa hari ini.Kementerian Kesihatan Filipina dalam satu kenyataan memberitahu hampir 61 peratus daripada 110 juta penduduk Filipina telah divaksin, manakala hampir 13 juta telah menerima dos penggalak pertama.Setiausaha Kesihatan Francisco Duque dalam satu forum awam pula berkata, data-data yang ditunjukkan menguatkan keputusan kerajaan untuk mengumumkan situasi sebagai endemik kelak. Usaha tersebut diyakini mampu meningkatkan kadar perlindungan terhadap COVID dan variannya di negara kepulauan itu.

(Penduduk dewasa Filipina mula mendapatkan dos penggalak kedua yang telah bermula di negara itu / REUTERS)

Antara yang telah meluluskan penggunaan dos penggalak kedua ialah Korea Selatan, Taiwan dan Singapura dengan harapan dapat mencegah peningkatan semula virus berkenaan.Filipina dilaporkan mengambil langkah berhati-hati bagi membuka semula sempadannya sebagai langkah memulihkan semula ekonomi yang menguncup lebih daripada sembilan peratus.Dengan 3.68 juta kes secara keseluruhan dan lebih daripada 60,000 kematian, negara ini telah mengalami salah satu krisis COVID yang paling teruk di Asia Tenggara.- Reuters


India, EU tubuh majlis perdagangan dan teknologi

NEW DELHI, 25 April - India dan Kesatuan Eropah (EU) mengumumkan pelancaran majlis khas untuk meningkatkan perdagangan dan kerjasama teknologi, walaupun mempunyai pandangan berbeza mengenai pencerobohan Rusia terhadap Ukraine.Ketua Suruhanjaya Eropah, Ursula von der Leyen menjadi diplomat Barat terbaharu yang melawat New Delhi dalam usaha untuk menekan India berhubung pendirian neutralnya terhadap konflik itu.

(Ketua Suruhanjaya Eropah, Ursula von der Leyen/REUTERS)

India, yang mendapat sebahagian besar senjatanya daripada Moscow, telah menggesa agar keganasan di Ukraine dihentikan, tetapi tidak mengecam pencerobohan Rusia."EU mempunyai hanya satu Majlis Perdagangan dan Teknologi dan itu adalah dengan Amerika Syarikat dan oleh itu saya fikir ia memberitahu bahawa ia adalah sangat penting bagi kami untuk menubuhkan yang kedua dengan India," kata von der Leyen.Langkah itu adalah sebahagian daripada rancangan EU yang lebih luas untuk mempercepat rundingan perdagangan dengan India dan memberi New Delhi alternatif yang berdaya maju untuk mempelbagaikan diri daripada Rusia, Bloomberg News memetik sumber yang tidak dinamakan sebagai berkata."Mekanisme penyelarasan strategik akan membolehkan kedua-dua rakan kongsi menangani cabaran dalam perhubungan perdagangan, teknologi yang dipercayai dan keselamatan, dan dengan itu memperdalam kerjasama dalam bidang ini," kata India dan Suruhanjaya dalam satu kenyataan bersama. -AFP


Putin ucap tahniah kepada Macron, doakan beliau 'berjaya' - Kremlin

MOSCOW, 25 April - Presiden Rusia, Vladimir Putin mengucapkan tahniah kepada rakan sejawatannya, Emmanuel Macron atas kemenangannya dalam pilihan raya presiden Perancis, menewaskan calon sayap kanan, Marine Le Pen."Saya dengan tulus ikhlas mendoakan kejayaan anda dalam aktiviti negarai anda, serta kesihatan dan kesejahteraan yang baik," kata Putin dalam telegram kepada Macron, menurut satu kenyataan dari Kremlin.

(Emmanuel Macron menyampaikan ucapan selepas dipilih semula sebagai presiden semasa perhimpunan kemenangannya di Champs de Mars di Paris, Perancis/REUTERS)

Macron adalah salah satu daripada beberapa pemimpin Barat yang menghubungi Putin sejak Moscow melancarkan operasi khas ketenteraan ke Ukraine.Kedua-dua pemimpin sebelum ini menghabiskan masa berjam-jam menerusi perbualan telefon untuk cuba merundingkan penyelesaian kepada konflik itu.Sambil mengekalkan saluran diplomatiknya ke Moscow terus terbuka, Perancis bawah Macron bagaimanapun menyertai sekatan antarabangsa terhadap Rusia yang diterajui kuasa Barat.. -AFP


Hari Anzac: kenang khidmat tentera Australia dan New Zealand

SYDNEY, 25 April- Hari mengenang perkhidmatan tentera Australia dan New Zealand yang berkhidmat sejak Perang Dunia pertama kembali dirai.Ia setelah ditunda susulan ancaman COVID-19 yang menghadkan aktiviti tersebut yang sebelum ini disambut setiap tahun.Di Darwin, Perdana Menteri Scott Morrison meminta semua pihak mengekalkan keamanan demi masa depan yang lebih baik di seluruh dunia.Manakala di Christchurch, Perdana Menteri Jacinda Ardern mengesa agar generasi kini mengambil iktibar daripada perang yang banyak memberi kemusnahan.Bagi salah seorang veteran perang, kesempatan bertemu semula rakan-rakan seangkatan yang masih hidup memberi makna besar kepada mereka."Kali pertama dalam 30 tahun, ini bagus. Berjumpa dengan beberapa rakan. Dan ya, selepas itu kita akan minum bersama-sama," katanya.Hari ANZAC sebelum ini dirai bagi mengenang tarikh pendaratan Kor Tentera Australia dan New Zealand di Gallipoli, pada tahun 1915.Kini ia dirai bagi memberi penghormatan kepada rakyat Australia dan New Zealand yang telah berkhidmat dalam perang, konflik dan operasi pengaman diseluruh dunia termasuk di Malaysia.-Reuters


Tanaka, wanita tertua di dunia meninggal pada usia 119 tahun

TOKYO, 25 April- Seorang wanita di Jepun yang disahkan tertua di dunia oleh Rekod Dunia Guinness, meninggal dunia pada usia 119 tahun, hari ini.Menurut seorang pegawai tempatan, Kane Tanaka yang dilahirkan pada 2 Januari 1903 mengadu sakit-sakit ketika sedang berehat di rumah jagaan di mana dia tinggal.

Pada usia mudanya, Tanaka aktif berniaga termasuk membuka kedai mi dan kedai kek beras.Dia telah berkahwin dengan Hideo Tanaka seabad yang lalu pada tahun 1922, melahirkan empat anak dan mengambil seorang anak angkat.Usia Tanaka yang unik pernah mendapat perhatian komiti Sukan Olimpik Tokyo 2021 sebagai pembawa obor Sukan Olimpik, namun COVID-19 telah menghalangnya berbuat demikian.Jepun mempunyai penduduk paling tua di dunia, dengan kira-kira 28 peratus berumur 65 tahun dan ke atas.Berdasarkan rekod Guinness, sebelum Tanaka, wanita tertua adalah dari Perancis Jeanne Louise Calment, yang meninggal dunia pada usia 122 tahun dan 164 hari pada tahun 1997.-Reuters


Dengan 'peralatan yang betul', Ukraine boleh kalahkan Rusia - AS

KIEV, 25 April - Amerika Syarikat percaya Ukraine boleh memenangi perang menentang Rusia jika ia mempunyai "peralatan yang betul", kata Setiausaha Pertahanan AS, Lloyd Austin selepas lawatan penting ke Kiev bersama Setiausaha Negara, Antony Blinken.Lawatan itu dibuat ketika perang memasuki bulan ketiga, dengan beribu-ribu orang mati dan berjuta-juta kehilangan tempat tinggal.

(Lloyd Austin dan Antony Blinken, bercakap dengan wartawan di Poland, selepas pulang dari Kiev, Ukraine/AP)

Konflik berkenaan menyaksikan negara-negara Barat menyalur bantuan bekalan senjata ke Ukraine.

"Langkah pertama untuk menang ialah percaya bahawa anda boleh menang. Jadi mereka percaya Ukraine boleh menang," kata Austin kepada sekumpulan wartawan selepas beliau dan Blinken bertemu Presiden Ukraine, Volodymyr Zelensky."Kami percaya bahawa kita boleh menang, Ukraine boleh menang jika mereka mempunyai peralatan yang betul, sokongan yang betul."Austin seterusnya berkata bahawa AS berharap tentera Rusia akan keletihan di Ukraine, menghalangnya daripada melancarkan pencerobohan selanjutnya pada masa hadapan."Kami mahu melihat Rusia menjadi lemah sehingga ia tidak dapat melakukan perkara seperti yang telah dilakukannya dalam menceroboh Ukraine," kata Austin.Selama berbulan-bulan, Zelensky telah meminta senjata berat termasuk meriam dan jet pejuang dari negara barat.Beliau mendakwa tenteranya boleh mengubah arus perang dengan lebih banyak kuasa tembak. -AFP


Manusia tertua di dunia meninggal dunia pada usia 119 tahun

Kane Tanaka memegang Rekod Dunia Guinness sebagai orang tertua yang masih hidup sejak 2019/Guinness World Records.com)

TOKYO, 25 April - Seorang wanita Jepun disahkan manusia tertua di dunia telah meninggal dunia pada usia 119 tahun, kata pegawai tempatan Isnin.Kane Tanaka dilahirkan pada 2 Januari 1903, di wilayah Fukuoka di barat daya Jepun, pada tahun yang sama Wright bersaudara terbang buat kali pertama dan Marie Curie menjadi wanita pertama menerima Anugerah Nobel.Tanaka berada dalam kesihatan yang agak baik sehingga baru-baru ini.

(Kane Tanaka meninggal dunia di usia 119 tahun/AFP)

Dia tinggal di rumah jagaan, menikmati permainan papan, menyelesaikan masalah matematik, soda dan coklat.Pada usia mudanya, Tanaka menjalankan pelbagai perniagaan termasuk kedai mi dan kedai kek beras. Dia berkahwin dengan Hideo Tanaka satu abad yang lalu pada tahun 1922, melahirkan empat anak dan mengambil seorang anak angkat.Dia telah merancang untuk menggunakan kerusi roda untuk mengambil bahagian dalam larian obor untuk Sukan Olimpik Tokyo pada 2021, tetapi pandemik COVID-19 menghalangnya daripada berbuat demikian.Apabila Rekod Dunia Guinness mengiktirafnya sebagai orang tertua yang hidup pada tahun 2019, dia ditanya saat apa dia paling gembira dalam hidup. Jawapannya: "Sekarang."Jepun mempunyai penduduk tua paling ramai di dunia, menurut data Bank Dunia, dengan kira-kira 28% berumur 65 tahun ke atas.Manusia tertua yang disahkan semasa masih hidup oleh Guinness ialah wanita Perancis, Jeanne Louise Calment yang meninggal dunia pada usia 122 tahun dan 164 hari pada 1997. -AFP


China terbuka untuk berkongsi penggunaan angkasa lepas

BEIJING, 25 April - Pusat Kerjasama Antarabangsa Data dan Penggunaan Satelit dan Pusat Data dan Penggunaan Satelit Penderiaan Jauh Negara-negara BRICS (China) ditubuhkan bersempena Hari Angkasa China 2022 yang disambut pada Ahad.Naib Ketua Pengarah Jabatan Pentadbiran Angkasa China (CNSA), Wu Yanhua dalam ucapannya berkata penubuhan kedua-dua pusat yang terletak di Kota Angkasa Wenchang, Hainan itu adalah untuk mendorong perkhidmatan data satelit China ke lingkungan global.Beliau berkata ia juga akan menyediakan sokongan kepada penggunaan data satelit penderiaan jauh di negara BRICS dan menyumbang kepada usaha merealisasikan matlamat pembangunan mampan Bangsa-Bangsa Bersatu (PBB) 2030.Menurut Ketua Pengarah CNSA, Zhang Kejian, penerokaan angkasa lepas merupakan impian bersama umat manusia dan kerajaan China sentiasa berusaha ke arah penggunaan angkasa secara aman.

Jelas beliau, pihaknya akan terus berpegang kepada prinsip sama rata dan saling menguntungkan, penggunaan secara damai, pembangunan inklusif dan menyumbang kepada usaha manusia untuk menerokai angkasa lepas dan kesejahteraan rakyat seluruh dunia.Difahamkan, China juga akan terus bersikap terbuka, berganding bahu dengan masyarakat antarabangsa untuk membina komuniti berkongsi nasib sesama insan di ruang angkasa lepas. -BERNAMA


COVID-19: Peningkatan jumlah jangkitan di Beijing dorong pembelian panik

(Orang ramai beratur untuk menjalani ujian swab COVID-19 di tapak pengumpulan swab di Beijing hari ini/AFP)

BEIJING, 25 April - Kebimbangan tentang sekatan pergerakan yang ketat bagi mencegah penularan COVID-19, mencetuskan pembelian panik di Beijing.Orang ramai juga dilaporkan membentuk barisan panjang untuk mendapatkan ujian saringan wajib.Daerah paling ramai penduduk di Beijing, Chaoyang yang menempatkan kira-kira 3.5 juta orang, mengarahkan ujian besar-besaran bermula hari ini untuk penduduk dan mereka yang datang bekerja di sini.Orang ramai dilihat beratur panjang di sekitar pusat beli-belah dan di luar kompleks pejabat menunggu giliran untuk diambil sampel oleh pekerja kesihatan yang memakai alat pelindung."Jika satu kes ditemukan, kawasan ini boleh terjejas," kata pekerja pejabat Yao Leiming, 25, ketika dia menuju ke tapak ujian di Chaoyang bersama sekumpulan rakan sekerjanya.Arahan ujian saringan besar-besaran dan amaran situasi COVID-19 yang "suram" di bandar itu, mencetuskan pembelian panik di pasar raya berikutan tindakan penduduk berlumba-lumba menimbun barang keperluan.

(Orang ramai membeli barang keperluan di pasar raya di Beijing on April 25, 2022/AFP)

Banyak barangan dalam aplikasi penghantaran barangan runcit habis dijual dalam tempoh singkat malam tadi, susulan pengumuman tentang ujian saringan wajib.Berpuluh-puluh kes positif COVID-19 dilaporkan di Beijing sepanjang minggu lalu, termasuk 14 jangkitan baharu hari ini.Pihak berkuasa kesihatan mengeluarkan amaran bahawa virus itu telah beredar tanpa dikesan selama beberapa hari.Bermula hari ini, pihak berkuasa Beijing menangguhkan semua aktiviti pelancongan berkumpulan.Selain itu, sekurang-kurangnya satu kawasan perumahan telah ditutup, manakala beberapa studio kecergasan dan gimnasium telah membatalkan kelas atau ditutup.Pelancong yang memasuki bandar dikehendaki menunjukkan hasil ujian negatif COVID-19 dalam tempoh 48 jam. -AFP


Tembakan di Pont Neuf, dua terbunuh

PARIS, 25 April - Dua terbunuh selepas polis Perancis melepaskan tembakan ke arah sebuah kereta yang cuba merempuh pihak berkuasa.Kejadian berlaku beberapa jam selepas Presiden Perancis, Emmanuel Macron memenangi pemilihan semula menewaskan pencabarnya Marine Le Pen.Menurut pihak polis, kenderaan itu dipandu melawan arus di Pont Neuf dan memecut ke arah pegawai keselamatan sebelum Polis melepaskan tembakan.

Dilaporkan, dua daripada penumpang kenderaan itu terbunuh dan seorang lagi cedera.

Ketika ini siasatan masih dijalankan oleh pihak polis bagi mengetahui punca pemandu berkenaan bertindak sedemikian.Tembakan dilepaskan oleh anggota polis bagi mempertahankan diri.- AFP


Daerah terbesar Beijing mulakan tiga pusingan ujian COVID-19

(Seorang lelaki memakai sut kelengkapan perlindungan diri (PPE) ketika membeli daging di sebuah pasar di China/Fail AFP)

BEIJING, 25 April- Beijng memulakan tiga pusingan ujian saringan COVID-19 untuk semua penduduk di daerah terbesarnya, Chaoyang, hari ini.Tindakan Beijing itu dimulakan selepas berpuluh-puluh kes dilaporkan, mendorong orang ramai untuk membeli makanan kerana bimbang akan berlaku perintah berkurung seperti di Shanghai.Pihak berkuasa di Chaoyang yang dihuni 3.45 juta populasi mengarahkan penduduk atau mereka yang bekerja di bandar itu menjalani ujian saringan COVID-19 minggu ini, susulan Beijing memberi amaran virus itu sudah merebak secara senyap di bandar berkenaan selama kira-kira seminggu sebelum berjaya dikesan.Setakat Jumaat lalu, 47 kes jangkitan tempatan direkodkan, dengan daerah Chaoyang menyumbang lebih separuh daripada kes itu.Walaupun kes jangkitan di ibu kota China itu kecil berbanding di Shanghai atau bandar raya lain di seluruh dunia, pihak berkuasa daerah Chaoyang menggesa penduduknya mengurangkan aktiviti awam dan menggantung sementara kelas bimbingan peribadi.Daerah Chaoyang mempunyai ramai penduduk kelas atasan, menempatkan pejabat kedutaan asing, pusat hiburan dan ibu pejabat korporat."Kes jangkitan COVID-19 di Beijing merebak secara senyap-senyap daripada sumber yang masih belum diketahui tetapi penularannya pantas," kata seorang pegawai perbandaran.Banyak bangunan di Chaoyang sudah diletakkan dalam perintah sekatan pergerakan manakala penduduk di situ akan membuat ujian saringan pada hari ini, Rabu dan Jumaat.Orang ramai beratur di pusat ujian saringan yang dikendalikan petugas kesihatan lengkap dengan sut perlindungan diri.

(Penduduk daerah Chaoyang melakukan ujian saringan COVID-19 di Beijing, China/Foto REUTERS)

"Saya datang mengikut notis yang dicadangkan pukul 6.00 pagi untuk melakukan ujian dan memastikan saya boleh pergi ke tempat kerja tepat pada masanya," kata seorang lelaki berusia 30-an yang beratur untuk ujian di perkarangan kediamannya.

Sementara itu, rangkaian pasar raya termasuk Carrefour dan Wumart memaklumkan, mereka turut menambah lebih daripada dua kali ganda stok inventori.Mereka turut melanjutkan waktu operasi pada Ahad, manakala platform e-dagang Meituan yang memfokuskan barangan runcit meningkatkan inventori dan bilangan kakitangan untuk menyisih dan penghantaran, menurut laporan agensi berita Beijing Daily.Seorang pelajar siswazah yang hanya dikenali sebagai Zhang di daerah Haidian, Beijing, membuat pesanan dalam talian untuk berpuluh-puluh paket makanan ringan dan 10 paun epal kerana bimbang dengan sekatan pergerakan yang ketat bagi memerangi pandemik COVID-19 walaupun tumpuan pihak berkuasa adalah untuk daerah Chaoyang."Saya sedang bersiap untuk berdepan situasi yang buruk," katanya. -REUTERS


Krisis Ukraine: PBB gesa henti pertempuran, benar pemindahan penduduk di Mariupol

KIEV, 25 April - Penyelaras krisis Ukraine Pertubuhan Bangsa Bersatu (PBB), Amin Awad pada Ahad menggesa supaya pertempuran di bandar Mariupol dihentikan segera. Ini bagi membolehkan operasi pemindahan penduduk awam yang terperangkap dilakukan.

"Nyawa beribu-ribu orang termasuk wanita, kanak-kanak dan warga emas dipertaruhkan di Mariupol," tegas Awad dalam satu kenyataan."Semakin lama kita menunggu lebih banyak nyawa akan berisiko. Mereka mesti dibenarkan berpindah dengan selamat sekarang, hari ini. Esok mungkin sudah terlambat," katanya.

(Rakaman yang dikeluarkan Majlis Bandar Raya Mariupol pada 19 April menunjukkan kepulan asap berkepul di atas loji keluli Azovstal dan pintu pagar yang musnah/AFP)

Gesaannya dibuat selepas percubaan pemindahan dari Mariupol oleh Ukraine gagal pada hari Sabtu, dengan Kiev berkata ia 'digagalkan' oleh tentera Rusia.Kenyataan PBB memberitahu, dianggarkan terdapat kira-kira 100,000 orang awam masih terperangkap di bandar berkenaan.-AFP


Gunung Anak Krakatau meletus lagi, hambur debu tebal

JAKARTA, 25 April - Gunung berapi Anak Krakatau di Indonesia meletus lagi pada Ahad, menghamburkan abu setinggi 3,000 ribu meter ke udara. Pegawai agensi Geologi Indonesia, Deny Mardiono berkata pihaknya masih merekodkan letusan yang berterusan. "Kami masih merekodkan letusan berterusan dengan abu tebal menjulang tinggi antara 500 hingga 3,000 meter," kata Deny Mardiono kepada AFP.Dalam tempoh beberapa minggu lepas, Anak Krakatau telah meletus sekurang-kurangnya 21 kali dan letusan ini yang paling kuat.

(Gambar diambil dari Pantai Pasauran, Anyer Serang pada 24 April 2022 menunjukkan Gunung Anak Krakatau mengeluarkan asap tebal ke udara/AFP)

Pihak berkuasa turut mengarahkan penduduk dalam lingkungan dua kilometer supaya tidak mendekati gunung berapi terbabit. "Orang ramai termasuk pelancong harus mematuhi saranan agensi Geologi yang melarang sesiapa berada dalam lingkungan dua kilometer dari gunung berapi," tambah Deny Mardiono.Kali terakhir gunung berapi Anak Krakatau meletus adalah pada 2018 dan mencetuskan tsunami yang mengorbankan ratusan nyawa serta menyebabkan ribuan kehilangan tempat tinggal.-AFP


Lubnan teruskan operasi mencari mangsa bot karam yang terselamat

TRIPOLI, 24 April - Pihak berkuasa Lubnan meneruskan operasi pencarian selepas menyelamatkan 45 mangsa bot karam di timur Mediterranean yang sarat dengan berpuluh-puluh pendatang.Bot itu terbalik pada Sabtu malam berhampiran pantai bandar utara Tripoli, tempat berlepas bagi semakin ramai orang yang cuba meninggalkan Lubnan, menggunakan jalan laut.

(Tentera Lubnan berdiri di pintu masuk pelabuhan Tripoli, ketika ambulans yang membawa mangsa yang terselamat dari bot yang karam /APF)

“Pencarian mangsa yang terselamat sedang dijalankan oleh tentera laut,” kata Pengarah Pelabuhan Tripoli, Ahmed Tamer, kepada AFP.

Menurutnya, jumlah penumpang yang hilang masih tidak jelas.Menteri Menteri Kerja Raya dan Pengangkutan Lubnan, Ali Hamie berkata kira-kira 60 penumpang berada di atas kapal itu sebelum ia karam.Hamie memberitahu penyiar tempatan bahawa 45 orang telah diselamatkan dan mayat seorang kanak-kanak telah diambil dari kapal.Lubnan dicengkam krisis kewangan yang tidak pernah berlaku sebelum ini, dengan mata wangnya kehilangan lebih 90% kuasa beli dan majoriti penduduk hidup bawah garis kemiskinan. -AFP